url: =UN vai eima maban eimah kigin’ kul (2) :: ZOMI DAILY\nposted on 17 July 2016 at 7:00 am Lomkholna: Malaysia, News, Refugee, TgKham, Zomi\nOPE interview masuan nei khatin koici bangin kigin’ kholh huai cih abeisa THUPUAK ah (phawkkik zahzah) ih gelhsa sung pan a zopna alem dingin a tawpna lem enkik ni;\nInterview ni a tun’ ciang bangteng tuakding (etphatna)\nOPE interview lutdingte kigualhna na omding hi. A lolte zingsang nai 7 bangin a tungzong omtuak hi. Lol zawh mah lah hoihlel in mu ingh. Kongpi ih lutteh ih UNHCR card tawh hong check aa, hong piakik pahin, asunglam OPE te ngakna phual ih tun’ phet mahin kamlet nasemte tung ih UNHCR card appah kisam hi. (A theilo tampi ki omthei hi.)\nPawlkhatte asung lam kisam suak pahin, interview ding aa kipan a vaite-uh zomkha pah hi. Pawlkhatte sun an nekkhit teh kisam kik pan aa, pawlkhatte nitak nai 4 khitciang a kisam zong omthei hi. Hih pen OPE uliante vaihawm dandan hilel aa, ahih theih leh nibup hun abei lel dingin zong kigin’ hoihzaw mai hi. Lungsim patauh omlo tak aa ngakding kisam hi.\nInterview ma-in bangteng vaihawmna om A masa-in ih UNHCR card ap pen tawh kamlet siate-in a zum sung va tum uh aa, hong pusuah kik uh teh token (laidal neu khat) leh ih card hong pia kik uh hi. Tua hong piakding ciangin bang kam (dialect) zang cih dotna om aa, Zomi kamlet kicing mahmah lel (theihna ciangah) ahih manin kawlpau khawng siam hetlo pipi pauthei ingh cihkhak lohding thupi ding hi. Kamletna-ah buaina omthei hi. Tua laidal neu tung ah ih MY nambat a cih kigelh aa, tua pen USA tun’ khit dong mah ciapteh gige ding bek thamlo-in, OPE khit zum mabante-ah tua nambat tawh ih thu ki ciamtehta ding, ci uh hi. Tuamah bangin, ih file nambat ih cihcih zong UNHCR card nambat hong hi nawnlo aa, tua MY nambat pen hita ding, ci uh hi. Mangngilh theih nawn vetloh, ciapteh gige ding cihna hipah leuleu hi. Ei hun khatteh (zingsang tung zong hithei, sun lam zong hithei) kamlet nasemte-in a sunglam hong sam uh aa, interview ding na hinai hetlo-in (vekpi tuaci-in um ingh) kamlet nasemte khawlna khandeino sungah kamlet sia/nu kia tawh eima innkuan sung, nu leh pa, unau cihteng ii thu tomkim laidal khatah hong khumsak hi. Ih mipih kamlet sia/nu kia tawh ahih manin mang pau cih zong kizalo aa, ei pau mahin hong dot hiathiatna hun ki cithei hi. Tua laidal (form) pen, OPE bek hilo DHS zum khawng ah aki puak toto ding ahi hi. A denlam teh ulian pa/nu (officer) in zong tua laidal tung tawnin dotna tawm hong dong hi. Innkuan unau vai, min te, kumte vai ki cithei hi.\nA beisai THUPUAK sungah Innkuan unau vai bangteng hong dong phadeuh cih leh Pilna sinzah leh nasep vai zong kidong cih thulute tawh innkuan unau sung thute leh pilna, nasep vai hong kidong kha dotnate (vekpi kidong in zong upmawh) iki hawmsawn khin hi. (THUPUAK ki ngenthei den.)\nA beisa omna leh nasep vaite hong dotzia khat\nOPE zumpi-in a vaihawm zia zong hi-in cin, a beisa tuma kum (5) sung aa ih omnate a hunhun, a munmun danin hong dong sitset hi. (Tua kum 5 ma zong a kisapna zui-in kidong hi cih theihhuai hi.) Hih a beisa kum (5) sung vai pen kamlet sia/ nute-in zong theikha in cin, theinuam pongin officer nu ka dot leh, hizah ciang mah dong ungh, cihkhat bekin hong dawng aa, ih theihding ah OPE zumpi ii vaihawm zia cihding hiziau hi. Tuamah bangin kigin’na neihding hipah mai hi. A beisa kum (5) sung cihtak teh, 2011 March kha sung aa hong kidong bang pen, dotna-ah January 1, 2006 pan hong panpah hi. Tukum 2011 sung limlim aa interview lut khempeuh January 1, 2006 panin dotna pan ngelding hi. Theihding: Hih dotnate ciang pen (a vaihawm zia aki banggai ahih nak leh) ih gensa danin kamlet sia/nu tawh kidotna leh kidawnna hun sung ah hilai hi. Amah’n hong dongin, ih dawnnate a laidal/form tungah khum suksuk hi. Cihnopna-ah, ulian/officer te tawh hinailo hi.\nKum (5) sung aa bangdan teng dong zawdeuh A tomin gen le’ng ih omkhakna, ih gamtat khakna teng hong dong kici theiding hi. Tua ahih manin, khat leh khat dawnna kibang ngeilo ding kici thei hi. Kei hong kidot lai dan mahin genteh ni;\nJanuary 1, 2006 pan bang ni, ahih kei leh bang kha, bang kum ciang koimun ah om? Tua khit ciang koi-ah om leuleu?\nTua hun sungte-in bang sem? (Interview phi ni ciangdong om ngeina khempeuh cihtheih hi.)\nHong dong sitset uh aa, a ni khawng, a kha khawng tellopi-in ih upmawh gending hoihlo hi. Ih nasep ahih leh a kicing in hong dong lo uh aa, a ciapteh nop leh hong dotpi uh pen ih omna/gamtatna mun cihdan in mu ingh. Gentehna: Buaina a pian’ khit ih taiina pan gamgi ciang bang pen omna mun khat kici thei-in, ih nasep tak teh khualzin ci-in hong ciapteh sak uh hi. A ni, a kha, a kum theih sitset kisam hi. Tuamah bangin gamgi khenkhit leh Malaysia tun’ kikal zong a ni leh a kha, a kum hong dong uh aa, khualzin mah hong cihsak uh hi. A beisa tuma kum (5) sung omna phual teng cihmah bangin Malaysia tun’ khit omnate zong kihel hamtang pah hi. (Malaysia tun’ ni-in OPE interview lut om samlo ihih manin.)\nKamlet siate hong khumsak dotnate a mankhit ciang\nAtung aa khempeuh ih zawhkhit ciang kamlet siate hong vaikhak bangin ngakna phualah ki paikik aa, hong sapkik dong uh a kingak hita hi. A kisam kik pah tawh, nitak lam teh kisam tawh, zum khak dektak petmah teh kisam kik pan tawh OPE zumpi ii vaihawmna bangbangin zuihding hilel hi. Tuamah bangin, OPE interview lutding khatin a tawmpen ni lang peuhmah hunbei ding, ahih kei leh amau vaihawmna zui-in akuama peuh nibup zong hun a beithei lua cih kigin’sa-in nei vet le’ng kithawi leh lungsim puak khat nopzaw hamtang ding hi. Hong sapkik tak ciangin nang hong panpih nuam gige officer pa/nu tawh thu kidotna omding cihna hita hi.\nPrevious: Sangkahna ~ Rev. Khup Za Go\nNext: Zogam leh Zomi ~ Zogam Mungno


timestamp: atn

url: =Samuel Nihna 5 | Siantongluan.net\nSamuel Nihna 5\nSamuel Nihna 5 |\nTua ciangin Israel minamte khempeuh Hebron-a David kiangah hong pai-in, "En in, kote pen nangma guh leh nangma sa ka hi uh hi.\nA beisa hunte-ah, kote tungah Saul kumpi ahih laitakin Israel-te kuan khiatpihin a ciahpihpa pen nangmah na hi hi. Topa in nangma kiangah, Nang pen keima mi Israel-te a cingpa hi-in, Israel-te tungah ulian na hi ding hi, hong ci hi," a ci uh hi.\nTua ahih ciangin Israel upate khempeuh Hebron-a kumpipa kiangah hong pai uh hi. Kumpipa David in amaute tawh Topa mai Hebron-ah thuciamna khat bawl a, amaute in Israel-te tungah kumpi-in David sathau a nilh uh hi.\nGam uk dingin a kipatin David kum sawmthum pha a, amah in kum sawmli sung uk hi.\nHebron panin kum sagih leh kha guk sung Judah gamsung uk a, Jerusalem panin kum sawmthumlethum sung Israel-te khempeuh leh Judah gam a uk hi.\nTua ciangin kumpipa leh a mite tua gama teng Jebus mite a sim dingin Jerusalem-ah pai uh a, amaute in David kiangah, "Kote nong zo vet kei ding hi; mittaw leh khebaite nangawn in nang hong notkhiazo ding uh hi," a ci uh hi. "Hih lai-ah David hong paizo peuhmahlo ding hi," ci-in ngaihsun uh hi.\nAhi zongin David in kumpipa khua ahi Zion munmuanhuai la hi.\nTua ciangin David in tua ni-in, "Jebus mite a vatgawp nuam peuhmah, keimah David in ka muhdah zahin a mudah mi peuhmah, tua khebaite leh mittawte a sim dingin tuizawl dungah pai ta hen," a ci hi. Tua ahih ciangin, "Mittawte leh khebaite Topa inn sungah lutlo ding hi," kici hi.\nTua ciangin munmuanhuai sungah David tengin David khuapi ci-in min a phuak hi. Tua ciangin David in Millo panin biakinn lamah khuapi lam hi.\nDavid lian semsem hi; bang hang hiam cih leh Vanglian Pasian, Topa in amah ompih hi.\nTua ciangin Taia kumpipa Hiram in kamtaite leh taamtak singte, leh David-a dingin inn khat a lamsak khutsiamte, leh leilesuang innlam a siamte zong a puak hi.\nTua ciangin David in Israel-te tungah kumpi-in Topa in amah a kipsak khitna leh Israel mite hangin ama kumpi gam a liatsakna a phawktel hi.\nHebron panin hong tun khit ciangin David in Jerusalem panin zineute leh zite lathuah lai a, David tanute leh tapate piangthuah lai hi.\nJerusalem-ah a neih a tate min: Shammua, Shobab, Nathan, Solomon,\nElishama, Eliada, leh Elifelet ahi hi.\nIsrael-te tungah kumpi-in David sathau a kinilh khitna thu Filistia-te in a zak uh ciangin David a man dingin Filistia-te khempeuh kuanto uh hi. Ahih hangin David in tua thu za-in munmuanhuai-ah paisuk hi.\nTu-in Filistia-te hong pai-in Refaim kuamsung dim uh hi.\nTua ciangin David in Topa thu dongin, "Filistia-te do-in ka kuanto ding hiam? Keima khutsungah amaute na hong pia ding hiam?" a ci hi. Topa in David kiangah, "Kuanto in; bang hang hiam cih leh na khutsungah Filistia-te kong pia taktak ding hi," a ci hi.\nTua ciangin Baalperazim-ah David hong pai-in David in tua lai-ah amaute a zo hi. Tua ciangin amah in, "Tuikhang in a phulkhap bangin Topa in ka mai-ah ka galte phukham hi," a ci hi. Tua ahih ciangin tua mun Baalperazim ci-in min kiphuak hi.\nFilistia-te in tua lai-ah a milimte uh nusia uh a, David leh a mite in tuate a puakhia uh hi.\nTua ciangin Filistia-te hong kuantokik lai-in Refaim kuamsung dim khin uh hi.\nDavid in Topa thu a dot ciangin amah in, "Na kuanto kei ding hi; amaute nung lamah kual pai in la, lungli kungte gal panin amaute hih in.\nLungli kungte dawnah lampaina kheging na zak ciangin na tha saan in; bang hang hiam cih leh Filistia galkapte a vatgawp dingin na mai-ah Topa pai hi," a ci hi.\nTua ciangin Topa in amah a thupiak bangin David in hih a, Geba panin Gezer ciangdong Filistia-te a vatgawp hi.\nTedim Lai Siangtho / Laibu: Samuel Nihna 5


url: =ZAM Thupuak :: 06 May 18 (ZAM Palai kiteelding) :: ZOMI DAILY\nposted on 5 May 2018 at 1:56 pm Lomkholna: Malaysia, News, ZAM, Zomi\nZAM 2018 – 2019 PALAI KITEL VAI DING ZASAKNA :: Zomi Association of Malaysia (ZAM) kumkhat sung nopna dahna tampite kantan a hong tonpih ih biak Pasian min ih phat masa hi. Tuabang a ih mualsuah zawh nading a tha hongpia, hong dinpih, ZAM thudotpite, Pawlpisiate leh khua makai, veng makaite leh nop leh dah hun a ZAM palaite hong theihbat khakloh Zomi dongtuak te a dinga mapangin thu hong zasak,gim leh tawl hong thuakpih Zomipih khempeuh tungah genzawhloh lungdamna ZAM zumpan kong pulaak uh hi. Topan na sepna munciat pan Zomite adingin hong zangh semsem ta hen. Amen.\nHong tung ding 7th June 2018 (Thursday) ni ciang ZAM Kum 12 cinna pawi leh Palai thak kiteelna vai ding May 2, 2018 Wednesday ZAM advisor meeting tawh kizui in kong tangko uhhi. Abeisa kumte sangin tukum ah lawhcing zaw leh mipih Zomite adingin mapan zo semsem dingin, zomite ading nangimna, na summangte a lawhcin kum a hiding in ZAM palaite Topan hong zangh semsem ta hen. Zomi ading ihpilna, siamna sitlo a mapang khawm dingin ZAM Election Committee pan kong zawn uhhi.\nZAM zumpi pan in Malaysia Zomite a ding itna, cihtakna, deihsakna,hanciamna lianpi tawh a kipiakhia nuam palai tampi hong ki candidate nangun ZAM thupuak pan kong tangko uhhi. Hih ZAM kumcin leh Palai kiteelna ah Pawlpisia leh pawlpi upa te, Khua makai,sangsiate, leh minam vei a nasem khempeuh nong kihel hamtang nangding un zahtakna lianpi tawhkong zawn uhhi.\nZAM Candidate form pen ZAM zum ah Monday ni a kipan kingah tading ahihman in nong lak ziahziah nangun kong thei sak uh hi.\nZAM Palai Siaunuamte Theih Ding\n1. Zomi kipawlna ZAM Card leh UNHCR Card nei mi hiding.\n2. Khua kipawlna leh Pawlpi kician KHATBEK lutna nei mi hiding\n3. Mangpau or Malay hoihtak a pauthei, agelh thei hi ding.\n4. Akilawh thei natnanei mi hilo ding Gentehna: TB, Hepatitis B or C leh HIV cihte…\n5. Minam veina leh deihsakna nei a, ZAM thukhun leh dante’ azui mi hiding.\n6. EC teelcing a ngah peuhmah hunbit in asem theipah hiding.\n7. Candidate pen Pawlpi leh Khua makaite phalna leh theihpihna bek tawh kipuak theiding (Theihding: Innkuanpih nei nailo “Single” hileh hoihpen).\n8. Ki teelna hunsungah ami pumpi mahmah aom te bek kiteel theiding.\n9. Ki teelna ah Pawlpi pan tangmi 1 leh Khua kipawlna pan tangmi 1 in mee pia theiding.\n10. A lunglut khempeuh in na Candicate Form uh Election Committee te tung or ZAM zum ah 07 May 2018 pan 27 May 2018 (Sunday) sungin Pawlpi/Khua makai te letmat thuhsa in apkhin hamtang ding.\nZAM 2018-2019 ELECTION COMMITTEE\n1. Pstr Daniel Vum Khan Mung (Convener) : 011 3925826 13. Rev. Dai Sim Mang : 016 615 7573\n2. Rev. Thang Do Khen : 017 611 5622 14. Rev. En Cin Pau : 018 272 3720\n3. Rev. Thawng Khan Sut : 016 6443 011 15. Rev. Go Za Suum :011 1151 2390\n4. Rev. Gin Khan En : 017 334 1760\n5. Rev. Khen Za Dal : 012 263 6330\n6. Rev. Gin Do Khup : 012 340 6141\n7. Simon Pau Khua Muan Lal : 018 238 6204\n8. Pa Thang Za Khai : 012 621 2447\n9. Rev. Ngin Khat Thang : 016 334 7900\n10. Sia Pau Sian Piang : 016 318 5296\n11. Sia Hau Khan Thang : 016 282 0189\n12. Rev. Tuang Lian Khai : 017 354 1590\nKITEEL NI DING LEH A MUN\nAni : 7th June 2018 (Thursday)\nAhun : 11:00am Lunch, 12am\nApplication Deadline : May 27, 2018 (Sunday)\nMay 09,2018 Wednesday ni Malaysia gambup kitel vai in, UNHCR in zong zumpi khak ding ahihlam ih ki thei khol sak hi. Hihthu hangin ki lung himawh mahmah ciat ahihmanin gamsung bit nading thu neiten nalimsep mahmah ahih manin hawhna ciah na ah pilvang ciatni. May 9,2018 ni in Malaysia gammi te in amau a kiciamtehna sa mun te ah mee (Vote) pia ciat dinguh a, a beisa 2013 kiteelna hunte ih et kik ciangin hih mee (Vote) piakna mun ahi Sanginn te naihuai ah ih vapai khak loh ding thupi mahmah ding hi.\nA diakdiak tutung kiteelna ah Opposition group te nidang sang hong thahat zaw uh a, vai buai khat hong om zenzen leh kisai kha lopi in ih mawk thuak loh ding ei leh ei kidawm in pilvang takin ih om ding thupi hi. Buipi leikai in zong khuangai a cih bangin ih kiim ih pam zong ngaisung kawmin kidawm ciatni.\nHawhna Ciahna Kidawm In : Malaysia gamsung, khuapi sung bitna dingin zanciang a duty palik ten lam dung a na vak laitak hong muh leh hong hopih/thu hong dong hamtang ding ahihman in nitak 10pm – zing sang 6am kikal sung mitawm deuh sungteng inn pan na pu suah loh ding hoihpen a hihman in, a lo theilo a hih kei nak leh zekai/lol lua cih te kidawm in. Adiak in hih hun sung a kongzing lak a gamta te pen palik ten guta, mi gilo, damaih leh thusia bawl nuam in ngaihsun uh hi.\nZAM ZUM KIKHAK DING : May 9 (Wednesday) Malaysia gambup kiukna tawh kisai kiteelni in ZAM zum kikhak ding hi.\nACTS AH NAUPANG TE KIDALNA ZATUI KISUN THEI : May 8, 2018 ni nitak lam nai 2 pan in naupang te kidalna (TD & Pentavalent) zatui kisun thei ding hi. Kha khat in khat vei kisun ding a, 3 vei sut hamtang ding kisam hi. Naupang kha (2) pan Kum (7) kikal sung teng kisun thei ding hi. MCH laibu a nei te in na laibu uh zong nong puak pah na ding uh zong ih kithei sak hi. Nikhat in naupang (30) ciang bek kisang ding ahih manin ih paima in phone set khol leng hoih pen ding hi. Sia Maa Mang – 018 390 2506, Sm Kimnu – 01123214632\nKACHIN GALTAI (DONGHTUAK) TE ADING HUH NGETNA : Sanggam Kachin galkapte leh Kawl galkapte kidona hangin mipi 3000 val bang gal kidona sungah awkcip in genthei/cimawh mahmah uhhi. Hihte lakah pitek putek,nuapang,nausuaktung a kipan damlo tampitak om a, ih nulehpa leh innkuanpihte tuasungah a kihelkhak loh manin Pasian min ih phat hi.\nLeitung mun tuamtuam pan NGO ten ahuhnop hang kawlgalkap ten a kisapzah huhsaklo phot ahihmanin a ki nak etcik mahmah laitak hi. Hih thu a theikhate in Khatvei zatokah manbek/an nek khat manbek tawh kihel nuam ing ci-in kipia khia ziahziah ahihman in Malaysia Zomite hihbang hak satna thuakte huhding a Pasian hong tonpih hi cihna tawh mapang khawm dingin ih kizawn phapah hi.\nTua ahihmanin Zomi Association of Malaysia (ZAM) thu dotpite tawh thukin a kikupna ah khua kipawlna leh pawl pite pan sumdon sak a, ngah zahzah Kachin Refugee Committtee (KRC) ah piak dingin ki thukim hi. Tua ahihmanin Pawlpi, Khua kipawlna leh mimal a pia nuamte in tukha nipi nunungpen, May 27,2018 (Sunday) ni dong ZAM zum ah kipia thei hi.\nHuhna hong pia sa teng\n1. ZAM zum RM350\n2. Mung Mek (Mualbeem) RM100\nWELCOME TO ZAM : Kawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phak hamtang nading un itna lian pi tawh kong zawn uh hi.\nDAHPIHNA :: Pa Do Lian Mang leh Nu Ning Khan Nel te tapa Vialcian khua a teng Thang Lam Khual in hongnusia a, 03-05-2018 ni Sungai Buloh han ah kivui thei hi. Thang Lam Khua hong nusiatna hangin a dah akap khempeuh tawh akibangin ZAM zum pan in dahpihna ih pulak hi.\n1. Hang Suan Mung 4. Mang Sian Sum\n2. Pau Sian Piang 5. Lun Cing\n3. Rebecca Mang Sian Nem 6. Hau Khan Thang\nTHONGLAM TAWH KISAI : Kimat kihen tawi kisai in ah ZAM Zum pan hong kiko bangbang hihtheih/septheih zah sitlo in kisem den hi. A diakdiak in Malaysia pan leilam tawn a Kawlgam ciah a kimante hitaleh Kawlgam pan Malaysia leilam tawn a hong pai akiman te hitaleh hong koh nak uh leh gamgi lam ahi zongin ki kanpih hi. Tukal ZAM in Kuala Lumpur khuapi pan zankhat paina Thailand gamgi a kimante ki buaipih a, hong tung ding 07-05-2018 (Monday) ni ciang in zong Alor Setar lam a Thong leh Camp te ah Zomipih te a vil in kipai leuleu ding ahih manin sanggam meltheih thongkia te a vil a kan nuam ih om leh hong zasak un.\nPenjara Sungai petani Thong a om teng\n1.Thang Sian Lal (Body no.6718-00395)\n2.Mang Khan Ciin (Body no.6718-00353)\n3.Thang Sian Khual (Body no.6718-00354)\n4.Niang Hoih Cing (Body no.4218-00110)\n5.Kap Lian Khup (Body no.6718-00356)\n6.Cin Sian Mung (Body no.6718-00394)\nPenjara Pokok sena Thong a om teng\n1.Lian Lam Khai (Body no.6818- 00545)\n2.Pau Sian Thang (Body no. 6818-00527)\n3.Zen Khawm Kim (Body no.6818-00665)\n4.Awi sian Dim (Body no.6818-00667)\n5.Gin Ngaih Khawm (Body no.6818-00672)\n6.Ning Khaw Lun (Body no.6818-00602)\nPenjara Marang Thong a om teng\n1.Thang Ngaih Kim (Body no.7118-00917)\n2.Suan Hau Mang (Body no.7118-00899)\n3.Kam Pi (Body no.7118-00919)\n4.Zam Sian Thang (Body no.7118-00909)\n5.Kam Min Thang (Body no.7118-00904)\n6.Thang Tul Sawm (Body no.7118-00900)\n7.Thang Sian Muan (Body no.7118-00917)\n8.Mang Deih Tung (Body no.7118-00907)\n9.En Lam Cin (Body no.7118-00905)\n10.Dal Mung (Body no.7118-00897)\n1. Lian Khan Sum (Laitui) ACTS\n2. Thang Ngaih Suan (Tuipi) Klang Hospital\n3. David Mang Mun Khai (Khampat) Hospital Salayang & Hospital Serdang\n4. Lian Suan Nuam (Singlei) Hospital Sungai Buloh\nPort Klang Engine-oil Company ah\nPasal Citak-4 ki nawhdeih\nVan tuah-suk tuah-toh kawikawi-na Mawtaw-no, FORKLIFT Hawl-siam-1 leh Tualo a dang3\nNasep hun- Monday – Friday 8:30AM-5:30PM, Saturday 8:30AM-4PM. Khawlhun/Rest Hour-\nOffday. – Every Sunday, Omna Pia – An vaklo\nKhasum. – Rm1300 tawh ki panphot ding\nZomi te ading a dang nasem nam tuamtuam zong om lai hi. Nasep tawh kisai :Sia Khuppi – 016 3838 014\n011 3563 2059\nPrevious: Luankhi nul-in tuunnu itna ”Nu aw hongit ing” (Korea gam thupiang)\nNext: Pian’na Nulepa’ thupha ~ Lengtong Pauno\nZIUSA pan Dahna Pulakna: Nu Catharina Ning Khan Vung, Tulsa, OK\nKawl kumpi agial dawk taktakta\nLungdam kohna leh Huhngetna ~ Lia Hoih Kim


url: =Itna ii dai sung :: ZOMI DAILY\nposted on 25 December 2014 at 12:06 pm Lomkholna: Article, PeterSuumpi\nKa kiteen zawh uh ni 2555 ni hong cin ciang amah tawh ka kizopdan uh hong nuam nawn hetlo hi. Aki-um dai sung khat pan apankhia numei pasal te zong hici bang vive hi inteh ci-in ka bangkua vang pan mipai suk paito te ka etkawm in ka ngaihsun kha hi. Aman bel kei them cilik mahmah zong aleh-et in hong en nuam nawnlo hi.\nAzingciang aman vanteng amah mah in hong la kik hi. Avanteng aguan gaih khit ciang paikhia pahlo in khansung ah khuadak kawikawi lai hi. Thakhat thu in agei aa om lawh sung aa apple pum 3,4 khawng sawk in a ip sungah aguang hi. Tua apple te zanhal khat mah aa amah mah in ahong lei ahi hi.\nKei zong ka etkawm in ka nuih hong za sim pian pong hi.\nKiteenna cihpen anuihzak huai thu khat hisam ding maw?\nAmah tawh ka omkhop lai in ahihleh ama aading ka awm khei in ka lungtang nangawng ama aading ka pia khia nuam hi. Kilem nawnlo in kikhen taktak ciang apple nangawng suakta saklo liang. Ama vanteng aveksiat phial aa aguan khit nangawng innsung khan teng ah khuadak kawikawi lai mawk hi.\nThakhat thu in akhuadak zuaktung pan hong khawl hi. Tua mun ah letmat 40 apha bawm akibawlsak amah tawh ka kiteenna marn omhi cih ka phawk lian hi. Tua marn zong aguan ding ka umlahkei hi. Bang hang acihleh tua marn agol in bawl ni hong cih lai in ken sum pialo ka hihman ahi hi. Hi bang te “khang khat ah khatvei bek aom ding hi. Pammaih sa se dah oo. Eh nih in alangtuak sik ni” ci in hong gen ngei hi.\nKa tutna pan dingto in tua marn ka la khia hi. Abawm phel in amarn lakhia ding in ka kithawi hi. Banghang hiam cihleh kei zong asumbei alang sik ka hihman in alang pen kei aa ahi hi. Aman adieh leh alang bek ngah ding.\nAhihang tua marn bawm tung aa akikilhna sik tang 12 te avek in kekseu gai in ka phelzo vet kei hi. Sing-at vala in ci in aman hong sawl bakbak lai hi.\n“Kiphel theilo ahihteh heh oo nang man tang mai oo”\nAma thugen ka zakciang kei zong puambak in “Ikk … kisam kei. Nang man tang in”\nKi suang lungtang sakin tua marn amawtaw nung ah ka hehsuk hi. Ka lungsim sung ah bel kei le kei tha kingah zezen ing. Ahihang inn sung ka lut kik leh tua marn omna ah a awng heuhau indeina zuak ka muhciang amin ka gentheihloh natna khat la awm sung ah hong lut hi.\nTua khit zawh bel sunlam zum kah nitaklam bar kah cih bangin ka ni te nuamtak in ka zang hi. Ahihang inn ka tunsim tua inndeina zuaktung aa a awng pen in ka mit hong la den keei hi. Tua bang hunciang natna lomtang te ka awm sungah hong kidenna uh hi.\nKha bei ni ciang in ka lawm dang te akop in akop in paikhia uh aa kei hong nusia uh hi. Akop nei lo kei ka hihleh inn lam ka mahnawh khiankhian lel hi. Inn ka tun ciang computer ka hong hi. Home page pan amah ii blog hong kidawk hi.\nHi blog pen amah kum 30 acin ni aa asuahni letsong ding aa ka bawlsak ahi hi. Lunglenna namkhat mah hiding hiven ama nisim thuciaptehna ka hong kha hi. Agelh tawpna pen kei le amah ka kikhen ni ahi hi.\n“Amah zum pan hong ciah ciang amaduh mehbawl sakin wine thawl khat tawh ama hong tun ding ka ngak hi. Ahihang tua nitak ama hong tun ding ka ngak kawm in sabuai tung ah ka ihmu ka hi.”\n“Zuak tung aa marn bawm aphel lai in zong amah atal ah akhua-ul nel te kai hi. Akilhna sik te kekseu mah sam tazong tua marn bawm kip sak zawsawp hi. Azenzen in itna ah zong hidan hileh bangzah in ahoihzen tam …”\nKa awm sung ah akitam zai aw khat kaza hi. Computer screen bek ka en gige kha hi. Ka khut tun ah ka khitui te hong tuksuk ciang khua ka phawk kikpan hi. Ka mit sung ah khitui te nadim khinta hiven.\nTua ama post nuai ah comment khat ka gelh suk kha hi.\n“Inn ah navan khat omlai. Hong la o.”\nAzin ciang amah inn ah hong tung hi. A umphalo dan khat in hong dong hi.\n“Bang van maw ka mangngilh”\nKei zong amah hoihtak en gige in bang mah ka pau kei hi. Aman thu khat athei bangin amai hek in zuaktung aa marn omna a-awng pen hong en hi.\n“Ka van bang ahia a omlai”\nGam daihna hong susia hi. A liangko pan len in mal khat ta in ka gen hi.\n“Hi lai ah … hi mihing zong nang neih van ai ve”\nTua mun ah amah zong cih nading theilo in ding dide hi. Tua kacih khit ciang ka kampan kammal te mal khat zong hong zuankhia zo nawnlo hi. Asawtlo in amit pan khitui te zokhi tang khau kitat bangin hong pulh zaizai hi. Amah ka awm sungah ka kawi cip kha hi. Aman zong ka liang pan akhut nih in hong pom hi.\nHun bang tan sawt khin cih zong ka thei man kei hi. Aman damdam in kei hong sawnkhia hi. Tua khitciang plastic tawh akitun na khat amawtaw sungpan hong lakhia hi. Athoh hong kheh in tua marn pen tua a awng zuaktung ah hong suang kik hi. Damtak in aliangko pan kakawi kawm in tua marn ka nih un ka en khawm uh hi.\nKhat le khat ka lu uh kisai sak in ka khut te uh kiptak ki len in tua marn mai ah ka nih un lungdam mai taktakin ka ki enen uh hi.\nAtaktak in nupa cihpen marnbawm tawh kibang hi. Akilhna sikte kekseu in akiphelzawh kei leh cikmah in kiphelzo nawnlo ding hi. Ko ii ki-itna zong ka mai uh aa marnbawm tawh kibang in ka nuntakna uh ii ahoihpen hunte bawm sung ah ka guan mah bang un ko zong atawntung in ka kipta ding uh hi.\nSr: Unknown Auther (London Global Times sung pan)\nPrevious: Topic: Jesuh anei mite khang tangthu kikheel (Christmas Message)\nNext: Nongsang Zodia? ~ Rev. Fr. Damian Dal


url: =Tulaai leitung Thuthang Tuamtuam Updates September 23, 2014 :: ZOMI DAILY\nposted on 24 September 2014 at 1:29 am Lomkholna: Khawmpau, Myanmar, News, World, Zomi\n· US te in Iraq gamsung aom IS migilo te 190 vei vilvel vanlam tawh azial khit uhciang abuukmun khanto uha, Arab gam 5 ahi Qatar, Saudi, Jordan, Bahrain leh UAE tetawh kipawl khawm in Syria gamsung a om IS leh AL-Qaeda migilo te September 22 ni nitaaklam in do kipanta uhhi. IS leh Al-Qaeda phualpi ahi Aleppo,Hassakeh,Raqqa,Deir l-Zour,Abu kamal khuapi 5 teng ah IS leh Al-Qaeda te phualpi mun 14 nuaizan sak uhhi. Gaaldo akipatma uh naikhat pawl in US Secretary of State John Kerry in Syria Foreign Minister pa tung ah laaipia a, tuazawh naikhat lianciang Syria gam apangtuakpan US Gaalvanleengpua Tembawpi kikhin liitliit in agamla kaapna thaupi te tawh akapkhit ciang Ahawlpalo vanleeng Drone, Tomahawk missile te tawh adeihdeihna uh kaap uhhi. Tuanung ah F-22 te kipeiphei in gialkia bang in bomb tang tatsatlo in khiat sukziahziah uhhi. Tuaban ah US leh Arab gam 5 te in hihpeen anasialua hinailo a akipatna hipan in masuan omlaai ci in gen uhhi. Tuni a gaaldo nasung ah Raqqa khuapi aom IS gaalkaap 20 leh Aleppo khuapi a om Al-Qaeda migilo 30 nautaangmi 8 si ci in Syria gamsung encik pawl in genkhia uhhi.\n· US leh Arab gam 5 ten Syria gamsunga om IS te zial akipatzawh anikhat ni September 23,2014 ni in British minam thuthang kaaihkawm John Cantlie in US te agensiatgawpna Video tomno khat IS migilo te in khahkhia leuleu uhhi. John peen 2012 kum in Syria gampan akiman hi a tutung a video peen anihveina IS migilo te khahna ahihi. Video omzia aentel te genna ah amathu hilo in akisawl ahihman a agen ahihna kimuhthei ci uhhi.\n· Algeria gam a om tulaaitak a IS migilo icihcih te tawh akizom thautawi pawlkhat in French gammi khualzin papi Herve Gourdel kum 55 Algeria gampan September 21 nizan in naman uha, French te in Iraq gam a IS te vanlamtawh ado akhawlkei uhleh thatding cn to uh ci in French Foreign Minister Laurent in September 23 ni in genkhia hi.\n· Syria leh Israel gamki kaal Golan Heights ah Syria te gaalvanleeng khat in September 23 ni in Syria gamsung a tapong te bomb akhiat khitciang Israel gamte vanlampi khengkha ahihman in Israel ten Paulo phun selo sa in kapkhiatsak ziau uhhi. Israel ten ko Syria te gaalvanleeng khat kapkhia ziau ci in kipak mahmah le uhhi.\n· China gam Liling khuapi sung ah meipuak kizuakna Nanyang Export Firework Factory September 22 ni in meikang ahihman in puakkham ek a, mi 12 si in 33 nasiatak in aliamban ah mi 2 zan mang in kizongtheilo ci in China kumpi te in taangkokhia uhhi.\nPrevious: Thuthak Tomkimcing 22 Sep 2014\nNext: Global Zomi Idol (GZI) bawl ding vai taangkona


url: =Etlawm Mual Kuam Len Nupa ~ Dr. James Dongno :: ZOMI DAILY\nEtlawm Mual Kuam Len Nupa ~ Dr. James Dongno\nposted on 20 June 2016 at 7:10 am UTC+9:30 Lomkholna: Article, JamesDongno\nFalam gam Hualngo gam leh Mizo gam dong aa minthang, LenNupa thu en ih theih loh ding pamaih lua sa ka hih manin, Jan 3, 2010 ni-in Kaptel khua AG sia Rev. Song Sian Pau kiang ah “ Len Nupa tangthu laibu khat ong bawl in; azaknop huai thu lamdang tampite ciapteh huai banah, a thei nai lo mi tampite theih sak ding thupi hi. “ ci-in ka cial hi. Tua ni mahin Hausa pa Do Za Tuang kiang ah,”Len Nupa pai nading mawtaw lampi na zong un la, Len Nupa akiim-apaam ah sing phuk lo, lokho loin gam hal loin sa zong nabeng sak kei-in, kumpi kyu-waing, ngaat takin na kem un “ci-in ka ngaihsutna ka kikuppih hi. 2011 kum sung mahin Teltui Zingsol ( Vol. 2 ) sung ah azaknop huai Len Nupa thute cing takin ong hawm khia pah uh aa, tu-in tua laibu siksan kawm in magazine sungah kong at hi. Kaptel pan Len Nupa lampi zong tu kum March kha sung in azai zawin lam tawh kipan khin ta uh aa, tai nih val tun khin zo uh hi.\nKa neulai-un Len Nupa thu akigen ka za ngei uh aa, “ Hoih lua ahih manin tua lai va tung leng kiciah kik nuam lo phial hi ” ong ki cih tudong ka mangngilh thei kei hi. Len Nupa ah apiang thu lamdang tuamtuamte hangin, ‘ Si-khate khua ‘ hi ding hi, ci-in taanglai-in ki –umin, kilipkhap mahmah hi. Falam gam, Hualngo gam leh Mizo gam ciang dongin aminthang mahmah, alamdang mun khat a hi hi. Falam gam ah khanglui mite-in ‘gamsa-te apianna mun leh a-uk, acing, angakte omna mun’ ci-in um uh ahih manin gamsa ngen dingin ong pai thei zel uh hi. Mizo gam panin Len Nupa ahoihna en dingin akum akumin mi tampi ong pai uh aa, hun nuam ong zaang zeel uh hi. Mangkangte-in zong amun agam om lopi, ngaihsut-tawmna tawh azaknophuai dingin abawltawm uh, fairyland, ci-in dawi gam dan tangthu tuamtuam nei uh hi. Ei Zomite-in amun, agam ngiat in, tuni-dongin ih muh theih, ih et theih ding ‘ Si-khate khua ‘ kici, thu lamdang tuamtuam apianna, Len Nupa nei ihih manin, ih hampha hi.\nTedim-Kaptel-LenTang mawtaw lamlianpi pi 12 azai-in tu kum, 2012 sung aa zawh dingin kipuahpha hi. Kawl zaang pan leh Tedim pan apai nuamtein, Tedim–Kaptel–Len Nupa lampi nuamtakin kipai thei hi. Saklam, India gam panin, Laitui-Kaptel-Len Nupa hi ding aa, India gampanin, Mizo gam leh Lamka panin zong kipai thei hi. Khanglam, Falam Haka lam panin Munluah lam tawnin zong kipai thei hi. Nidang pek aa kipan Mizo gam panin, hibang aa aminthang Len Nupa’ hoihna en ding bekbek in gamlapi khe tawh ong pai uh aa, en thupi ngaihsut lo-in, tu hun dong ih koih mawk pen eima kicinlahna ahi hi. Tua ahih ciangin, aneituam om lo, Zomite’ gamluah, ‘ Etlawm mualkuam LEN NUPA’ limtak keemcingin, ahoihna en ding leh hun nuam zangh khawm dingin Len Nupa ah va pai ni.


url: =Malaysia gambup ah inn asangpen dawl 106 aphading khat maikum sungah kizoding :: ZOMI DAILY\nposted on 21 December 2017 at 11:14 pm Lomkholna: Malaysia, News, Sawltak, World\nMalaysia gamsung ah aomsa Building khempeuhteng sangin asangzawding innkhat aki lamsan laitak ahi, tua Building pen “The Exchange 106” kici hi. Tua “The Exchange 106” kici Skyscraper innsangpi pen maikum 2018 kumsung in mansiang tading cih NST pan kiza hi.\nHih Skyscraper pen Kuala Lumpur khuasung aom “Tun Razak Exchange” kici Financial & Business District sungpanin hongki lamkhia ahihi.\nMalaysia gamsung tulaitak inn asangpenpen in aki ciamtehpen Petronas Twin Towers mah hilai hi. Tua Petronas Twin Towers ii asangna pen Meter 451.9 hi a, Pi tawh tuatleng Pi 1482 ahihi.\nAki lamsan laitak ahi “The Exchange 106” pen amansiang ciangin asanna Meter 492.3 hiding a, Pi tawh tuatleng Pi 1615 tak ahihi. Tua ahih manin Malaysia gamsung ah asangpenpen Skyscraper “Malaysia tallest building” ci’n akigengen ahihi.\nVideo: Malaysia tallest building: The Exchange 106\nMalaysia gamsung ah asangpenpen bekthamlo, Southeast Asia gamsung ahzong asangpen hiding cihi. Tuaban ah leitungbup inn asangpenpen Top 15 tallest lakahzong khatin kihelding hi.\nTulaitak zong leilak panin vandawn ah asanna Meter 450 phakhinta a, asawtlo in Petronas Twin Tower pen akhengvalding hita hi.\nLeisung leinuai ah Basement bekbekzong Level 8 tak ki tosuk hi. Amansiang ciangin leilak panin vandawn ah inndawl bekbek akigawm in 106 phading ahih manin, hih Skyscraper ii aminzong “The Exchange 106” ci’n akipia ahihi.\nRelated: Dubai khuapi aom Skyscraper innsangpi meikang\nHih Skyscraper innsangpi pen Mulia Group te ii lamkhiat hi a, 29 April 2016 in akipatkhiat uh ahihi. Maikum 2018 Third Quarter (July – September) sungin mansiangding in geelna nei uhhi. (Nidang in Myanmar gamah taihinn akilam ciangin Foundation kumtampipi guahlak ah diahcipleng todiak kici a, pawlkhatte’n Foundation bek bawlin, diahcipsuak khaliang uhhi) Sawltak #zomidaily\nPrevious: Bang bangci ngaihsut ~ Tdkhen\nNext: Tulaai Leitung Thuthang Tuamtuam te Updates (Dec 21)


url: =Rags to Richess (Zawnna pan Hauhna ah) ~ Hau Za Cin :: ZOMI DAILY\nposted on 6 January 2016 at 10:25 am Lomkholna: Article, Hauzacin\nZawnna pan Hauhna thu pen mi khempeuh lunglut lam hi bilbel hi. A zawngte lah lawp, a haute lah lunglut sem! Tu lai leitung sumbawlna a niam duaiduai laitak semsem in mite in zawnna pan hauhna tangthu thei nuam uh hi. A diak in thakhat thu a hau vat cihte tangthu.\nSingapore ah Christine a kici Philipino numei khat kum 20 sung innteng a sep khit ciangin a innteng sepna nu in sihsan a, a nusiat sum million 6 (Singapore sum) leh innpi khat khuapi laizangah ah pia hi (luxury apartment at Orchard Road shopping area)! ‘Dahpa Khuang’ tum mah bang pah zuai cihna hi. Bawhlung siam Cristiano Ronaldo tapa’ nu zong kha 9 sungin millionaire suak ziau hi.\nTapa a neihsak manin Ronaldo in a min a kigen nailo numei a zattawm pak dingin USD million 15 pia hi. Amah bang English siam mello hih tuak laia, Los Angels a zinpakna ah ansai ah nasem numei khat kiangah, “you, me, f*ck, f*ck,” a cih ciang tua nu in bang acihnopna hiam cih theipak lo a, a theihsiam ciang, na theihsa… zankhat giak khawm.. June 17, 2010 niin tapa nei uh hi. Nopsi, hauhna lah hisi… he he…Tua banga thakhat thu a hau vat, ‘Dahpa Khuang’ tum a bang khinlo, zawnna pan hauhna a ngah mi 10 tangthu i gen nuam hi.\nZawnna pan Hauhna tangthu ah ‘Dahpa Khuang’ a kizat theih hangin tua Khuang a neilo mite zong a tup tinten man uh, a kimuan ngam man uh, leh a thuakzawh man un na tung veve uh hi. Pawlkhat sut suk leng:\n1. John Davison Rockfeller (July 8, 1839 – May 23, 1937) : Unau 6 lak pan a 2-na hi in, a pa letli sem hi. A nu dik mahmah napi apa pen van zuakna ah citaklo in mi khem ding leh zuaugen ding bek tawh summuh sawm hi. Hamsapi in sangkah in a zawh ciang nasep ngah a, kha 3 ciangin USD 50 bek sang hi. Ahi zongin a khasum muh masak pan sawm-ah-khat pia pah hi.\nA tom in gen leng, van nen alu, muamkhum, aksa cihte lei in a meet mu in zuak kik zel a, a sawtna ciang a lawmpa Clark tawh sumbawl hong kipan uh a, meitui khaihsiangna Oil Refinery hong bawl in, tua pan oil company hong behlap to uh a, a lawmpa share teng zong a leisak khit ciang a nasepna ding gam lianpi khat New York khua ah hong lei uh hi. Tua ah Standard Oil company hong pan uh a, a upmawh hetloh uh oil reserve lianpi a nei hong suak hi. Leitunga ‘billionaire’ masa pen hong suak hi. Tu hun tan in ama hauhna leh sum lei sum khek a kituat ciang, amah sanga hauzaw leitungah om nailo bangin kituat hi.\nAmah pen ‘a piakhia pa’ zong kici hi. Midang a khual leh panpihna limlim a ciil vetlo, mite huh leh panpih ding a hanciam penpen leh tulaia Philantrophy i cih thukkik lamenlo a nasepna pen ama picinsak hi a kici liang hi. A tate khangah UNO hong om ciangin tuni a UNO office zong amau innkuan in a USD million 8.5 tawh a leisak uh hi (a tapa in). Tua bek hilo, cidamna ding a khualna leh a hanciampihna hang tawh (sum tha tawh huh) hookworm leh yellow fever kici te zong a kibeisak zo hi kici hi.\nA sih dongin zu nelo, za teplo a kidek suakpa hi. [US gam huazah a hau leh nopsa ah tuate ut banga kizang thei hinapi a kidekzo cih pen a lamdang kasa hi]. University of Chicago leh Rockefeller University te zong ama phuat hi a, i telsiam dingin founder ahi hi! Christian biakna ciik tak zuipa hi a, Northern Baptist mi ahi hi. A sih dongin Christian biakna adingin a sep, a bawl theih khempeuh ah huh in sem in hanciampih pa ahi hi.\n2. Ozzy Osbourne (3 December 1948 – ): ‘Black Sabbath’ ah lasa siam minthangpa hi a, a nu leh pa factory ah nasema sum thalawh tawm ahi uh hi. Amah zong kum 15 a phak ciang sangkah tawp in construction site ah labor nasem a, ‘tong kuppih theihloh siksem’ tawh bangtan hiam hun a zat khitteh puan gu ahih manin kimanin thongah ni 42 kikoih a, tua pan hong pusuah ciang lasak hong kipan in Heavy Metal phuankhia leh minthangsak pawl ah hong pangto suak hi.\nA pianna UK gama khua lianpen Birmingham leh a nasepna LA, USA kawm tuahtuah lai hi. A zi, i theihsa American Idol ah host a sem Sharon pen hi a, a zi masa Thelma Riley bel UK ah sangsia sem suak hi. Christian hi in, Church of England ah member hi a, concert a neih ding simin stage a tunma in Pasian kiangah thungen den hi kici hi. ‘Tong kuppih theihloh siksem’ tawi lak pan leitung dong a zelsuak lasa siam leh mihau ahi hi.\n3. J.K. Rowling (31 July 1965 -): “Harry Potter” tangthu gelhnu England gama Yate khua ah piangin, BA a zawh ciangin 1990 kumin Portugal gam ah English lai hilh dingin pai hi. Kum 3 zawh ciang ciahkik a, a sanggamnu te khua Edingburg, Scotland ah tengin kumpi huhna sum ‘welfare sum’ tawh nungta hi (US te ‘food stamp’ a cihte). Zawnglua, kumpi vaksa a a om sungin a neu tung pan a lunglut tangthu gelh a, kum 5 sungin leitunga mihau 50 kitelna ah kihel ban a, a hauhna USD 1.1 billion hi kici hi.\nEngland gamah numei mihau 12-na in kituat a, a hauhna sum ban ah a laibu Harry Potter pen bu million 400 kikhawng mawk hi. A hauhna mawk ipcip lo in panpih ngaite panpih a, philantropist, Comic Relief, One Parent Families, Multiple Sclerosis of Great Britain leh Children’s High Level Group cihte nasepna huh hi. Manchester pan London a zin ding ni, 1990 kumin Harry Potter tangthu ding a lungsim ah hong kilanga, tua te Niangtuisai (Cafe) tuamtuam ah a pasal tawh a kikhen ma a neih a tanu ihmut kal in gelh samsam zel hi. Tua a gelh khit a kipan a ban khempeuh mikim theih hita hi.\n4. Jim Carrey (January 17, 1962 – ): “The Mask” leh “Ace Ventura” ah ciamnuih bawlpa pen Ontario, Canada ah piang hi a, a nu leh pa factory ah nasem mah hi in, amah zong a sangkahna ding sum thalawh tawm in factory ah a sem ahi hi. Ciamnuih a lunglut luat manin a sangkah hoihtak zong zom theilo in, nasep tawh thuah kawm ahih manin a tawpna ciang a ciamnuih bawl theihna ding lawm zong a, a muh ciangin tuni a etnop i sak mahmah ciamnuih bawlpa hong suak in, leitungah ciamnuih bawl man a kipia tam pen pawl hong suakzo hi.\n5. Oprah Winfrey (January 29, 1954 – ): America ah Teenage Pregnancy cih kithang mahmah a, Oprah zong ‘unwed teenage parents’ kici kal pan Mississipi ah piang ahi hi. A pian ciang a nu leh pa kiteng tuanlo in ‘kikhen’ uh a, a pi in kem hi. Kum 3 a phak ma in laisim dan siamsak man a, laipil ahih manin kipakta mahmah hi. Kum 6 a phak ciangin Milwaukee ah anu tawh om dingin pai a, nek tawm ding zong tawm mah in nungta uh hi. Oprah pen gilo in inn pan taimang a (tanu taimang) a nu in Tennessee ah a pa kiangah sawl hi.\nLaisiam lua mahmah ahih manin a thei khempeuh in pakta in Radio host semsak uh a, tua pan news gen, tua pan TV host, khangtoto hi. Tuni in Oprah in ama show “The Oprah Winfrey Show” nei a, TV Channel zong nei in Magazine zong a nei hi. Leitunga numei mi lungsim zo pen in kiciamteh hi. [America ah thukante in a kankhiat zawhloh pen Oprah in olno in kankhia ziau hi kici hi, kizahtak mahmah hi.] Kum 9 a phak in kibuan (rape) a, kum 14 a phak in tapa nei hi (a tapa naungek in si). Kum zalom 20 sunga African American mihau penpen in kiciamteh a, America tangthu ah mivom midang panpih thanuam penpen (greatest philantropist) hi in, hun khat lai amah bek leitungbup mivom lakah ‘billionaire’ ci-a kiciamteh ahi hi (the only black billionaire).\n6. D. Ambani (28 December 1932 – July 6, 2002): India gama Reliance Business Corporation neipa pen a neu laiin lam gei ah van zuak a a summuhte a nu a pia ngei khat hi a, sum a zon theih ciangin Arab sumbawlte nuai ah sem in sum zon a kipan ahi hi. Tuni in leitunga innkuan mihau lak ah a 2-na, Walton family te zom ahi uh hi. A hauhna uh USD 60 billion in kiciamteh hi. Telecom, Refinery, Insurance leh a dang tampi sumbawlna nei uh hi. Amah a sih ciang tu’n a tapa te gel in apa sumbawlna zomto suak uh hi.\n7. Jackie Chan (April 7, 1954 – ): Pemta hi uh a, China pan Hong Kong ah China Civil War sungin a galtai refugee ahi uh hi. Hong Kong ah piangin a neu tung panin ommawh lua ahih manin ‘paopao’ ciin sam liang uh hi, sailungtang cihnopna hi, kikhuk den, kihual den, ommawh lua cihna hi. Sangkahsak uh a, lai kia pah ahih manin tawpsak kik pah uh hi. A nu leh pa Australia ah annhuan dingin a pai uh ciang amah pen China Drama Academy ah lutsak uh a, martial arts leh acrobatics siam tuam diak ahih manin sanginn mina kalsuanna peuhah madawk tangpah hi. A kahpih Sammo Hung leh Yuen Biao te tawh lawmta suak uh a, The Three Dragons kici uh hi.\nKum 8 a phak ciangin “Little Fortunes” ah panga, kum 17 a phak ciangin Bruce Lee film “Fist of Fury” leh “Enter The Dragon” te ah stuntman in pang a, tua laiah ama min Chan Yuen Lung hi.\n8. Michael Jackson (August 29, 1958 – June 25, 2009): A nu leh a pa pemta mah ahih man un factory ah nasem uh a, a pa in R&B te tawh music tum khawmzel hi. Unau 10 lakah a 8-na hi a, “King of Pop” cih min kipia liangin, leitung ah pop culture a minthangsak leh entertainer, artist leh midang panpih thanuam (philantropist) khat ahi hi. Guiness World Record in a ciamtehna ah leitungah “most successful entertainer of all time” ci uh hi.\nA music, a lam dan, a kizep dan, leh ama mimal nuntak zia khempeuh in tulaia popular culture kici pen a kipsak ahi hi. 1960 to pawl in ‘The Jackson 5’ cih mintawh lasak kipan uh a, a sih tan in kideih lo cih om ngei nailo hi. Mi lamdang ahi hi. Factory nasem leltak pan leitungah hizaha minthang thei a hong om ban ah hip hop culture, contemporary R&B leh rock cihte zong lawhzo mawk hi. Lamdan ‘robot’ leh ‘moonwalk’ kici te ama patkhiat ahi hi.\n9. Manny Pacquiao (December 17, 1978 – ): Kum 2007 kumin High School zo pan a, kum 2009 kum in Doctorate kipia hi! Hih Philipines pan boxer pa pen leitung ah zawhna sagih, gihna sagih pan a lapa hi. Gihna nam li ah lineal championship a lapa hi a, tu laitak “No.1 boxer pound-for-pound” a hi hi. Ama tup khempeuh a gikna kibang peuh leh a zo denpa cihnopna hi. Hizaha kitup siam pen a lamdang a kisa pian hi.\nAmah RC biakna kiptak a zuipa hi a, biakna a thupi sim mahmah pa ahi hi. Kum 6 a phak in a nu leh pa kikhen a, kum 14 a phakin a nu bek in nekzong zolo ahih manin nasem in kuankhi a, a sanggam 4 te vak hi. Tua manin sangkah theilo a, kum 2007 ciangin exam kik thei pan hi. Boxing a lunglut ahih manin tua lam ah paizaw zong cih theih hi. Kumkhat a summuh USD 40 millions pha a, athletes thaman sangpen ngahpa kici hi. May 10, 2010 niin Member of Parliament dingin kitel a, professional boxer lak pan MP a sem masa pen hi.\n10. A 10-na pen kua hi ding hiam? Zomi te a hi diam?\nPrevious: Zomite nasepna tangthu ~ J. Thang Lian Pau\nNext: Ek suak sak ken maw! ~ Zomi Quavadis\nThai kuahawm sungah a awkcip te lakpan naupang 4 ki honkhia theita


url: =Tuni Pasian Kammal (April 4, 2018) :: ZOMI DAILY\nTuni Pasian Kammal (April 4, 2018)\nposted on 4 April 2018 at 10:00 pm UTC+9:30 Lomkholna: Biakna, Kammal, News\nKeimah in leenggah gui ka hi hi. Note in a hiang na hi uh hi. Keima sungah om a, ama sungah ka om leh, tua mi in tampi a gah thei hi. Bang hang hiam na cih uh leh, kei sungah na om kei uh leh, bangmah na hih thei kei ding uh hi (John 15:5, TDB)\n1) Eima hamciamna tawh bang tan hiam khat lawhcinna om thei kha ding hi. Lawhcing i cih khat pen i tehna piciang kibanglo ding hi. Ei-le-ei a hithei le daupai a kisa zong kiom tham hi. Sepna bawlna ah lawh cinna pen leitung sum-le-pai, neih-le-lam tawh tehkakin a gen kitam mahmah hi.\n2) Thaihinn motor nei-in a duhduh a ne zote a lawhcing le daupai kisa hi. Tua lawhcinna pen leitung mit muhna hi-a a mau lungsim tawngah lungdamna na omlo thei kha ding hi. Lungsim nopna lungdamna a nei theilo mihau khat pen mite muhna ah a lawhcing ahih hangin a hehpih huai mahmah mi khat a hihi.\n3) Leitung na ahi muh theih lawn theih zat theih tampi i nei zongin Pasian adingin bang mah semloin, Jesus tawh i kizop kei leh a mawknapi ahi hi. Jesus lo tawh tawntung a kimang ding lawhcinna le sep-le-bawl omlo hi. Tawntung a kimang ding kham khuapi dong a kip ding na hoih Jesus bektawh na sem khawm thei ding hi. Jesus tawh kizomin kalsuan in! Amen\nPrevious: Malaysia, Jalan Ampang lamzikpi tungah khetawh apaikhat motor in taihkha\nNext: Sezang khua leh Sialtaang tui


url: =Thupiang, thuthang i suahsak ding ciangin :: ZOMI DAILY\nThupiang, thuthang i suahsak ding ciangin\nposted on 19 December 2014 at 7:58 am Lomkholna: Article\n(“914 Zomi” khit, thulu a so vitvit dang a omloh laitak dongkholh lo pen ding cihna tawh hih thulu hong kal-hek pak ka hi hi.)\nNet group leh facebook cihte ah thulela i suahsak ciangin kikupnawina lamte thukhat, thuthang (news) lamsang ahihleh hih a nuai-a zatziate etkak ding deihhuai ka sa hi. (Muhdan kikup pakna hi a, a dang zong tampi om lai kha ding hi).\n1. Lim (photo) vai\n(a) Mipi pawi (gtn. Zomi Nam Ni, Khuado, Lungdambawl, khuasiansuah, cihte pawl) ah lim tampi hong kisuahsak ciangin a thu a la teng lah kithei nuam, lim teng lah a vekin ki-en manlo, en man mah lehang zong teltum om mello-in kidinkhawl hi. Tua ahih manin lim i neih zangzah suaksak miaimuai lo-in a thu a la tawh kizui-in tengkhia-in suaksak lehang a ente in hum tomno sungin thu-om teng tel thei pah ding hi. Gentehna-in Khuado bawlna vai bang ahihleh phungpi (stage) lam-a tu teng a huamin khat le nih, thugen thungen teng leh lasa teng khatvei ta, mipi tutna lam nih le thum, lamsaina lim khat le nih, mipi annekna lim nih le thum, pawi bawlna inn a pualam lim khat le nih, cihdan hileh etnop, telnop mahmah pah ding hi.\n(b) Sa kisemna limte\nZongeina ah gan-gawh thupi mahmah hi. Tua hangin zong pawi bawlna lim hong kisuahsak ciangin gan gawhna leh sa kisemna limte kihel thei hamtang hi. Gawh ma-a lim kila phamawh lo a, gilkhuah laitak, mulkiat laitak, a pum-a em laitak, a bak golpipi-a ki-at laitak, cihte pawl pen aituam i deih leh kep ding cihloh, tangpi media ah suaksak dingin khanghun tawh kituak nawnlo hileh kilawm hi. Pawlpi siapa’ thungetna lim leh saphei saliang salu lim bang hong kizom dep ciangin leptuah hakna khat om keei hi. Video limlakna ah zong tua dan mah hi.\n2. Mal tu dingin genna/gelhna\n(a) Media paizia taktak ah thupiang/thuthang khat i zak hangin kipsakna a om mateng kisuaksak lozaw a, suahsak leh zong a thu a la a kim a cingin kithei nailo cih zong pulak pah uhhi. Social net group-te leuleu ah thu-thak i zak khatpeuh kipsakna ngak kul se lo-in innkuan khat sung kiho dan-a a kizasaksawn i hih manin thu kiza baih pahin hamphatna khat hi. Thukhat ah, kipsakna ngak kul lo tah ci-in thu-thak khatpeuh telcian lopipi a kip a maan danin gen ding hilo a, i zak dandan-a a gensawn bek i hihlam mipi theihsak-huai hi. Koi pan i zak cih zong pulak thei pah leng hoihpen hi.\n(b) Sihkoh ciangin thulu ah Sihkohna ci-in i suan banah hithei leh misi’ min zong guang thei pah lehang a simte’ ading telnop pen hi. Thulu ah a lem keileh zong a nuai-a thulela cing ki-atna ah misi’ min a masa lam theithei ah dawk leh telnop hi. Khatveivei, misi’ min zon-hak muh-hak keei thei a, min i muh masak lamte khatpeuh kisa kha thei hi.\n(c) Laimal khialh vai tawh kisai-in lai i at nakleh mal bangzah hiamkhat a kikhial den mah ahi hi. A simte lampan theihsiam ding thupi a, a gelhte lampan kidop ding thupi kan hi. Mal 1 mal 2 khialh pak phadawm a, tampi khialh ciangin laisimte’ ading nop nawnlo hi. Khialh veve lakah zong a khiatna theihlah theihkhialh nading ahilo om a, pawlkhat plmangnoahihleh a khiatna kilumlet thei ahih manin tua dan nam a omloh nadingin nihvei thumvei simkik-huai hi. Tua nunga i muhkhakloh vevete ahihleh khatlekhat kitheihsiam ding mah a thupipen ahi hi.\n(d) Laimal khialhloh ding banah laigual khat sunga kammalte a masa, a laizang, a nunung a kilawm bangin (a khiatna a tel-hak lo dingin) gualhsiam ding zong kisam hi. Tu ciangciang, i net group-te ah i kikup “a thu” kithupisak photin laimal khial, laigual sim-hak cihte kidop ding lam kimasak zo nailo hi. Tua zong a hun zui-in ahi ding mah hi phot hi. Mailam hun ah Zomi, Zopau, Zolai seisang tualsang ding i ut leh net group-te khawng mah ah “a thu” zong thupisak, tua “thu” kikupna-a kizang “laimal, laigualte” zong thupilak ding kisam hi.\n(Pau Lian) Mangno\nPrevious: Na sih nung ciang? No more Second chance\nNext: “Na nu en in!” – “Behold your mother” (John 19:27)\nTokyo Airport ah Korea vanleng khat Engine meikang\nPutin’ lawmin US Secretary of State lenkha thei ~ TK Lian\nRevd Dr Go Chin Zam, Speaker sepna lawhcing mahmah\nCiin le Zuih ah ih tuakkik khahiam? ~ Evan. Suangh Dal


url: =US gamsung khualzinna pawlkhat – 17 :: ZOMI DAILY\nposted on 19 January 2016 at 8:00 am Lomkholna: Article, Awnzapau\nEureka khua QT Gas Sai Ah Kituntuah Ding\nDayton panin Kangkang nu leh pa in mawtaw tawh hong dawntuah ding ahi a, Missouri State sung St Louis khua nawl khua neu khat ahi Eureka khuasung Quiktrip (QT) gas sai ah kituntuah dingin ka kiciam uhhi. HP vive ki zangtek ahih manin ka tuntunna uhah thu ka kiza kawikawi uhhi.\nLam kalah kisinna kawmin ci in nai khat leh a lang sung khawng Niangniang in mawtaw hong hawl hi. A kiciangtan zah val (speed limit) kheng in hawl leh palikte mat ding lau ahih manin, nai maan vive hong hawl ciangin tungbaih sim nuam ka hih uh tawh a pa Lianno in hong laih leuleu hi. Ka gensa mah bangin 75 mph cihna te ah 80-90mph pian vive a hawl kei uh leh ahun kihawmthawh thei hi. Khat bek in a speed kheng kei in mawtaw tampi takin a kibangin speed kikheng ngeiingaii leh zong palikten a cihna meel ding zong thei tuan lo veve hi.\nKa kiciamna munah nitak nai 2:00PM in ka kituah thei kha uh a, Kangkang pa bang Jockey lukhu khat khu in bombi sing tawh kilawm linlen tak in mawtaw tung pan tuak lim mah amau hong muh maa in ko ka mu masa zaw a, video zong ka zaih man hi. Kangkangnu zong lukhu dawk mah khu in bombi tual teeng in etlawm tak leh maaitai takin ka kituntuah uh a, si leh hing kimu bang liangin khut kilenin ka kisawk dekdak uhhi.\nKa kituahna uah tutna khawlna ding lah om tumh meel lo ahih manin dawntheih tuamtuam ka lei khit uhteh ka masuan ding uh kin tek ka hih manun ka ki-akgual khen pah uhhi. Kangkangpa mah in mawtaw hawl in kei tawh a mai ah ka tu uh a, ka nung uah Kangkangnu, Kamnu leh Niangniang tu uhhi. Amau zong agen ding mah tamin tawmvei sungin mi thum bek ahih hangin gialgiak gilgiak kuan dingmah hong bang hethat uhhi.\nKa kikhenna uh khua pen St Louis, MO khua gei mah hi pah a, a hun ngah lo ka hih man un a khuasung pai sawm nawn lo in St Louis khuapi a om St Louis Gateway Arch bek ka galmuh ciaituai kha man bek hi. Inter-state Highway I-44 East ka tawnsuak uh a, Dayton lam paina I-70 East ka zonna teng un tawm vei sung ka zekai uhhi.\nI-70 East ka mat zawh uh ciangin tuibuuk muamtam kal ding (10-15 minutes) khawng ka pai zawh uhteh Missouri State kheng in Illinois State sung ka nawknawkta uhhi. Lampi ah vaimiim lo, bekan lo, (Be-ik be) lenggah lo cih bang a tuamtuam ka lampi dungah na om diudeu hi. Kum khat in an nam thum kiciing thei a, tu a vaimiim lo bekan lote anla khin le uh mangbuh vive kiciing ding ahihi. Illinois State ka khen khit uh ciangin Indiana State sung ka nawk leuleu uh a, bekan lo leh vaimim lo na tam semsem hi.\nIndiana gam ka tun zawh uh a sawt lo in khuazing dingin kithawita a, koimah kikhuadak thei nawnlo in zan nai 10:00PM in Indianapolis khuapi ka tung pan uhhi. Indianapolis khua nawl lamah anne ding ka cih uh leh a sungah hong tusak nawn lo in Drive Thru ci in apua pan vaikhak masa in a sawtlo mahin aman zah sum piakna kongvang (window) ah pia pah in tua zawhteh Kawlgam dan a ei theih dingin a an ‘parcel’ piakna ah mawtaw tung pan tuah zong kullo in kila thei pah hi. Hi lamah en’ parcel ih cih ziau pen ‘to go’ ci ta leuleu uhhi.\nMawtaw tuang kawm mah in an ka ne uh hi. Indianapolis pan Ohio State tawh gamgi dong nai khat sung mah sawt a, tua gamgi pan nai khat sung mah ka pai zawh uh ciangin Kangkangnu leh pa omna Dayton, Ohio zan 12:30AM in ka tung uhhi.\nPrevious: Itna bucing (Margarete Gawtier) Part 3\nNext: Melhoih ~ Hau Za Cin


url: =Thanemna i langkhat ah ~ Nk Khanno :: ZOMI DAILY\nposted on 6 March 2015 at 3:41 am Lomkholna: Article, Khanno\nKhatvei lai in ah Sengam ah tuitawi mikhat a om hi. A gol mahmah phelkhai nih aliang ah tuiciang tawh khai in tui a tawi den hi.\nPhelkhai khat pen hoih nawnlo in a keh hi. Tui khuk pan tui diim tak in dimh mah leh inn tun ciangin tui a lang ciang bang kiam den hi. Phelkhai khat pen ahih leh keh cih thadah a depna khat zong omlo in a hoih sitset lai hi. Tua hi a, tuikhuk pan inn a tun dong mah phelkhai sungah tui a diim in a om hi.\nHi bang dan phelkhai nih tawh tui a tawi zawh kum 2 bang hong hi ta hi. Tua hi a, a hoih phelkhai pen amah le amah kihi sak in a om hi. Kei bangmah hoihlohna neilo, tui zong tampi pua zo ci in a om liuleu hi. Phelkhai hoihlo pen ahih leh a lungneu den hi. Aw ka thanemna, ka kicinloh sese aw….mite bangin tui a dim in ka pua thei kei mawk aa… a lang ta bek pua thei ka hi ve maw.. ci’n dah in lukun in a om den hi.\nHi bang teng tawh nikhat phelkhai hoihlo pen in a pu, tuipua pa kiangah “Pu aw, ken hong thum nuam ingh. Ka kicinlohna te hong maisak o maw. Hi bang gen ding zong kei le kei zumhuai kisa mahmah ingh. Pu aw nang lawp tak in tui a diim nong dip hang, kei kicinlohna, ka kehna hangin nang lunggulhzah, deihzah tui adiim in inn ah hong tun pih zo kei ingh.” ci’n khitui luang kawmsa in hong gen hi.\nHi bang kammalte a phelkhai tungpan in a zak ciangin tui pua pa in zong “Phelkhai aw… en dih ve.. inn lam ciahna lampi dung nangma ah pakte a pak zihziah lam na theikha hia? Nang na keh lam thei mah ingh. Tua aih ciang a, nang lam ah paktang te ka pawi hi ven.\nKum nih sung tawntung nang hih pang kungte tui a pia hi teh. Tun en lecin pakkung te hong palh zihziah ta in bangzah ta aa etlawm aa! Inn ah zong pakbeel tawh pak hoih te suang thei ta ingh… A zenzen in nang a omlo hi lecin hih pakte tawh ka inn koi ci zep theih mawk ding ka hia? Ngaihsun pha dih ve..”\nMikim in kicinlohna, thanemna kinei ciat hi. Ahizongin hih thanemna te a omna hangin thupha lamdang te a mukha ihi zaw thei hi. Zong i ithuai zaw hi. Hih i thanemna tangin Pasian in adang mun kha ah thupha khat tawh hong khek sak thei hi. Ahih hangin pawl khat te akitelmuh leh zong kitel muh kha ding hi, tun ahih le zong hipah kha ding hi.\nSr; The cracked pot\nPrevious: Topa Aw, Kei’ Lam Hong Nga In Aw ~ Rev. Zam Khat Kham\nNext: Nang kikhel masa in ~ Nk Khanno


url: =Malaysia, Puchong sungah mawtaw Accident in mikhat si, mawtaw awkcip :: ZOMI DAILY\nMalaysia, Puchong sungah mawtaw Accident in mikhat si, mawtaw awkcip\nposted on 13 September 2017 at 1:50 pm Lomkholna: Malaysia, News, Sawltak, World\nMalaysia gamsung Lebuhraya Damansara – Puchong (LDP) lamzikpi tungah tuzingsang in Accident huaisia mahmahkhat piangin mikhat in sihlawh cih NTS pan kiza hi. Tua asipa pen kum 28 aphakhin Lim Ji Qin kici minnei khat ahihi.\nKumpi thunei te genna ah tua asipa pen mawtawneu khatsung ah ahawlpa tawh atuangkhawm in apailaitak hi a, Lorry mawtaw golpi khattawh kiphukha ahih manin, aphual mahah sipah cihi. Mawtawneu ahawlpa zong liamgawp in, ahi zongin Lorry Driver pa ahihleh bangmah liamna omlo hi.\nPuchong Fire and Rescue Department te’n agenna ah Accident apianhun pen zingsang 6:40am hunpawl ci a, Firefighters te’n delhpah in, aphual ah zingsang 6:51am hunpawl in katung uh cihi. Mawtawneu ahawlpa pen liamgawp in, amahtawh atuangkhawm Passenger papen aphual mahah asisa in kimu cihi.\nACP Megat Mohamad Aminuddin in agenkhiatna ah hih mawtawneu pen Puchong lam zuanin ahattai mahmah laitak, Lorry mawtawpi ii anunglam nakpi in taihsukkha hiding cihi.\nHih tuahsiatna apian laitak in khuahun Weather pen siatna omlo, khuahun hoih in, khuazong limtak vakkhin cihi. Tua ahih manin mawtawneu ahawlpa ii zulhtatna “reckless or dangerous driving” hang hiding ci uhhi.\nVideo: Car driver in fatal LDP crash believed to be speeding\nJalan Bandar 3, Pusat Bandar Puchong geinai ah mawtaw akitaihkha hi a, hih Accident pianna hangin Klang Valley teng, adiakdiak in Pusat Bandar Puchong-Setiawalk, Kelana Jaya, Bukit Puchong cih vengsung tengah mawtaw awkcip zihziah hi.\nRelated: Kuala Lumpur, Jalan Duta gei ah Accident piangin Motoryclist khat sipah\nAccident piannateng aki siansuah khitciangin zingsang 11am hunpawl in Traffic angei bangkikpan cih kiza hi. Accident apianzia pen thunei te’n akanciansan laitak ci uha, ahang taktak kitheician nailo hi. Photo sungah ihmuhtheih mahbangin mawtaw tezong anihin limsiat mahmah hi. Sawltak #zomidaily\nPrevious: A siangtho bangmah neihlohna ~ Dim Lun Zam\nNext: Nupi khatin kum 15 aphakhin atanu vakzawh ngaplo in thatlum\nAl Qaeda te’n Rohingya vai hangin Myanmar gawtbawlsawm\nUnity leh khutme 5 te\nHauhna leh Khansauna


url: =Lungkia ken :: ZOMI DAILY\nposted on 2 May 2015 at 2:14 pm Lomkholna: Article, DavidTuang\nI nuntakna sungah, i nopsak hun sangin,i haksat hun tam zaw a,i lungdam hun sangin,i lungkham hun tam zaw hi.I gualzawh hun sangin,i guallelh hun tam zaw a,i nuam hun sangin,i dah hun tam zaw hi.Hih pen mihing khat in i piankhiat nak leh i tuahkhak thu hi-a,i ut kei zongin,thuak kul-in,a kipelh thei thu hi lo hi. Ahi zongin,hi bang lungkham haksatnate bangzah takin tuak mah ta leh,lungkia het loin,ana thuak kenkan zo teng mah a tawpna-ah lawhcingin,hong gualzo uh hi.\nThuakzawhna hangin,gualzawhna leh matut zawhna ki ngah a,lungkiatna hangin,supna leh guallelhna ki ngah hi.Leitunga mipil,misiam,mihau,miliante leh mi lawhcing i cihte pen olno takin,tuate a ngah uh hi zenzen lo a,haksatna leh lungkhamna tampi kawmkal-ah,lungkia het loin,thuakzawhna tawh a na nungta/kalsuan kenkan te ahi uh hi.\nTuni-in,mite bangin pilna,siamna lah neilo,sum leh paai lah nei loin,na maban ading lungkhamin na om kha hiam? Na mailam kalsuan zia ding leh na mailam nuntak khuasak zia dingte na ngaihsut ciangin, lungkia thanem in na om kha hiam?Tu laitak a,a niam na dinmun tawh na ki-et ciangin,na nuntakna pen lungkham huai-in,lungkiat,thanem huai kha mah ding hi.Ahi zongin,na lungkhamna leh na haksatte sung mah ah,lungkia het loin,thuak kenkan lai leteh,nang adingin gualzawhna nai mahmah ta-a,a sawt loin,na dinmun hong ki lamdangin,nopna zingni hong suak ding hi.\nMual sang dawn panin,a etlawm mahmah zingnisuak masa mu nuamin,mi pawlkhat mual tungah kah dingin hong pai uh a,lampi-ah khuamial ahih manin,mi pawlkhatte tawlnga-in,lum hithiat phot uh a,pawlkhatte ahih leh bangzah takin khuamial in,bang zah takin lampi haksa mah ta leh lungkia lo takin mualtung lam zuanin hong paito veve uh hi.\nZingsang khua hong vakin,zingni hong suah ciangin,lam kaal-ah tawlnga-in, a lum hithiat photte in,a khualzin maban uh hong zomin,mual tungah hong kahto uh a,ahi zongin zan thapai,khuamial lak pi mah-ah haksa pipi-in,lungkia het loin,mual tungah a na kah tote in ahih leh zingnisuak masa nuam takin na mu hithiat khin ta uh hi. Lungkia het loin,thuak kenkan na tawh haksatna tampitak ana kantan mite munsan’na tung in,nopna zingnisuak a muh uh ciangin,thuakzawhna nei loin,lungkia pahpah a,haksatna sungah a na tawlnga mite pen a niamna mun mah ah kipei pei lai uh ahih manin,nopna zingnisuak mu kha lo uh hi.\n“Zan hun sung teng,thumna,tauna,buaina,lungkhamna leh haksatna tuamtuamte om kha mah ding a,ahi zongin zan hun sung mah-ah,lungkia loin,thuak kenkan a,a mainawt mite adingin,gualzawhna khua hong vak in,nopna zingni hong suak ding hi.”\nPrevious: Telkhialh huailo UNHCR vai a kitelkhial bialbual pawlkhat\nNext: EQ & IQ


url: =Paris pan Cairo zuanin aleng EgyptAir vanleng mangcip :: ZOMI DAILY\nposted on 19 May 2016 at 3:03 pm UTC+9:30 Lomkholna: News, Sawltak, World\nPiancit gam ii khuapi Paris pan Egypt gam Cairo khuapi zuandingin alengkhia EgyptAir pen Radar pan kimu nawnlo in mangcip cih AP News in tuni Thursday ni in pulak khia hi. Mediterranean Sea kici tuipi tungah aleng diaidiai dingin aki ummawh himah leh Control Center panin kimu nawnlo cimawk hi. Hih EgyptAir vanleng tungah mi akigawm in 66 bang tuangding in kigen hi.\nEgyptAir Flight Number pen 804 hi a, Airbus A320 namte ahihi. Radar panin zingsang 2:30am akipan ki muzo nawnlo ci’n Ariline te’n genkhia uhhi. Egyptian Armed Forces kici Egypt galkap tezong hih vanleng zongding in kipankhiapah uh cih kiza hi.\nHih EgyptAir vanleng tungah atuang Passenger pen mi 56 hi a, tualak ah naupang khat leh naungeksen 2 kihel hi. Passenger mi 56 leh vanleng nasem Airline Crew mi 10 atuang hi a, akigawm in mi 66 ahihi.\nAgammi in hileh France gammi 15, Egypt gammi 30, Briton 1, Iraqis 2, Kuwait 1, Saudi 1, Sudanese 1, Chadian 1, Portugal 1, Algeria 1, Canada 1 cihbang ahihi. ZD Sawltak\nEgyptian Civil Aviation panin thunei te in Associated Press te kiangah zaksakna nei uh a, hih EgyptAir Flight 804 vanleng pen akia hi ci’n genkhia uhhi. Tua ahih manin Egyptian leh Greek Military Vessels te in Mediterranean Sea sungah akia vanleng ii athemneng te atawmding in limzonsan mahmah uhhi ci’n French Prime Minister Manuel Valls in genkhia hi.\nBlack Box khawng amuhkhiat khit uh ciangin hih EgyptAir vanleng bangcikiat, banghang in kia cihte ki theician panding hi. ZD Sawltak\nPrevious: Panglong Thukimna leh Mualtung Mite’ thu ~ Khup Lian Thang\nNext: Tulaai Leitung Thuthang Tuamtuam Updates May 19, 2016


url: =Thulu zui in Lai hoihsim' Thupi tak in na ngaihsutna pia. - TUNGZANG NEWS\nThulu zui in Lai hoihsim' Thupi tak in na ngaihsutna pia.\nRev. Hau Go acih mahbang in Zotual Lai ,leh Mangtual Lai ahi ZOLAI Ithupi sakna thu' Zomi khangno te tung ah kilang khia mahmah ih mu hi. Tu in Zotual Lai icih in Zomi diktak Pu Pau Cin Hau hong bawl khiat eimau tual suak pau tawh akigelh thei lai ahihi. Tua mah bang in Mangtual Lai akici Cope hong bawlsak (Romanized Script) tawh ei tualsuak lai i aw suahzui in igelh theih liamliam hi.\nTua ahih leh Minamdang te in amau tualsuak kampau zui in aneihsa laite uh adawl niam penpen Pre-primary pan in adawlsang pen University dong ah amau minam ciatciat genloh in minam dang mite zong hilh in sinsak uh a, Ph.D athuapthuap in pia khia ziahziah in nampi suak uh a, Zomi te zong ihamphat lawh hi. Gam tuamtuam gen loh Kawl te naleng in Kawllai tawh B.A, M.A, Ph.D,Kawllai tawh pia khia uh a, Zomi tampi in zong kihamphat lawh in ikipak hi. Tuamah bang in tu in Zotual lai leh Mangtual lai athupi tuaktuak i Zolai ahihi cih isang kim laitak ahihi. Tua ahih man in'\n5. Namdang te'n amau minam kampau tual awsuah lai tawh Ph.D dong sintheih ding in akoih uh Zomi tampi in isin theihna hang in' Doctorate ngah iom mahbang in Mangtual lai ahi Cope hongbawl sak Zolai tawh Ph.D, DA, D.C, D.C.L, D.D.S, D.F.S, D. Litt, D.Min, D. Th, D.Sc, D.Phil, cbt mikangte Kawlte leh Minam dang tuamtuam in sinnuam ding in nalam en hiam?\n7. Cope hong bawlsak Mangtual laitawh tu a dinmun sang in a sangzaw khantohna leh lametna lai leh nate sintheihna ahi' Leitung thu, Cidamna thu, Setvan atuamtuam te thu, Engineer siamsin nate thu, cbt Geography, Bio, Physics, History, Chemitry cih laisim/sin bu namte Mangtual lai Cope hong bawlsak Zolai tawh gelh in sin ding hi leng minam 53 in hong kisehsat minamte in hong koi ci kalsuan ding nalam en hiam?


url: =ZAM Thupuak :: 10 April 2016 :: ZOMI DAILY\nposted on 9 April 2016 at 10:30 am Lomkholna: News, Newsletter, Refugee, ZAM, Zomi\nUNHCR leh ACTS te vaihawmna tawh 31/03/2016 pan 03/04/2016 sung Methodist Center Port Dickson ah Community pawlkhat Health Coordinator Training hong neihpih uh a, ZAM paninzong Palai khat kihelthei hi. Tua Training sungpan in mipih te theihhuai phadiak pawlkhat hong hawmsawn nuam ung.\nBitter Gourd (Tanghkha) pen sathau tawh kangkei in. Asial in ahih keileh huan inla, kalkhat in khatvei nihvei bang nedenzo hamtang lecin Sin (Liver) ading in hoihmahmah hi. Tuabek thamlo Sikhang leh Thauluatna cihte zong dalsak theihi. Ahoihna aom mahbang in kidopding khatah Guh leh Taang natna neite adingin kidop huai leuleu hi.\nGarlic & Onion (Lothang san & kang) Nakbing bukvei ciangin Lothangkang leh Lothangsan ahawng kheh in, kuangsung ah tuisa tawh koih inla, agei ah nang puanza tawh Minute 10 sungbang ki umcip in. Tua hileh na nakbing hong nuamtuam ding hi. Tuaban ah nisim in annekciang tawmkhatta nezo denleng sisanpai mansak, lungvai leh sikhang cihtezong vengsak hi.\nOkra (Mehnal) pen phelnihta suahin, tui nadawnzawh ngapzah tawh nai 6 sung diah inla, atui dawn in. Kalkhat khatveita tuabang in dawnzel lecin pumpi sunga thauna, sikhum zunkhum cihte pan hong daltheiding hi. Azenzen in mangzatui nelaitak nahihleh naikhat sungbang nanek huntawh ki halsak in.\nGinger (Siing) pen khutpicia khat atneu inla, hai sungah tuisa tawh diah in. Tawmvei khitciang in atui dawn lecin zingsang thawh nuammello, naupaai luaksuak, guh leh taangna cihte hong nuamtuam dinghi. Adiak in naupaai nupi te adingin hoihpen hi. Zatui nekpen naungek adingin lauhuai thei ahih manin, siing nezaw in.\nTurmeric (Aisan) avui sikkeu neu khat haisung ah tui tawh diah inla, atui dawn in. Ashma Haihutnatna leh guhlehtaang natna cihte adingin hoihtuam hi. Tuaban ah vuntung ah cipol, cithak cihte zong aisan nuh inla, Minute 15 sung tuamcip lecin hong nuamtuam dinghi.\nCoconut (Ungtui) pen avotnam khat ahih mahbang in cisa, sungpai leh luaksuak cihte hoihsak hi. Ahi zongin nupi naupaai te khathum aphakma dawnkeileh hoihzaw cihi.\nBarley (Mangbuh) tui pen dawnzoleng kalnatna leh cisa natna pan hong nuamtuamsak in, tha zong hong dimsak hi. Ahi zongin numei te khasim ninneih laitak Barley dawnlohding hoihzaw hi.\nTiger Balm (Lingsi) atuamna asan tepen cipol leh mitsi pehna cihte nuh inla, nikhat tuamlecin hong hoihpah ding hi. Ahi zongin temta tawh ki at kha, vun kolhkhia cihte mun ah nuhkha kei in.\nInsurance Company ki tangko tading\nIh zakzaksa mahbang in abeisa in akizang Tune Insurance tepen ki leithei nawnlo a, UN te’n adang Company khat tawh thukimna bawlkik in abuai mahmah uh ahihi. Hih Insurance Company athak vaitawh kisai in UNHCR in kipawlna makai te maikal 14 April ni in Meeting hongsamta uh a, asawtlo in Insurance aleinailo te’n ki leithei tading hi.\nInsurance leikhinsa pawlkhat\nZAM tungtawn in Insurance Card abawl khinsa te lakpan hih anuai a minteng in Card hong lanailo ahih manin, amanlang in ZAM zum ah nonglak nading un kong zasak uhhi.\nKap Lian Thang Sawm Hau Mung\nPaul Naw Dashi Thang Lun Mang\nHatlang Vum Thang, Lang Cin, Zau Jun\n“The Loaf” kici mohtuamtuam bawlna Bakery & Bistro ah\nnasemding mi kideihbeh laihi.\nKhasum RM1200 tawh kipanding\nNasep hun: nikhat nai 8 sung, OT zong sepzawh leh om\nDay Off khakhat ni 5, Insurance Card leisak\nOmna vaihawmsak, Bank Card bawlsak,\n11 April (Monday) ni 2pm in ZAM Hall ah Interview ki neiding ahih manin, nasep alunggulh taktak, Outlet aki puakpuakna veng ah semzo taktakning ci’n akizo sitset tebek in 0111 2828 482 ah min sazian hongpia un. Hih Company ah asemding te pen UN Card neihkul hamtang ahih manin, aneikhinsa tebekmah hongki thawiphot un.\nSteamboat Restaurant ah nasep om\nSteamboat Ansai ah Waiter semding pasal kideih\nKhasum RM1250 pan kipanding, nasep siamna zui in khangding\nNasep hun: Nasep hun nikhat nai 10\nDay Off: Monday nisim tawlnga ding\nAn neknih vak, omna akisap leh vaihawmsak ding\nNasep alunggulh taktak tebek in min sazian 014 225 9458 ah ki piathei hi.\nGita Bayu, Serdang ah nasemding mi kideih\nMihau te omna huangsung hahding in UN Card tawi pasal\npawlkhat ki deihlai hi. Khasum 1000 tawh ki panding a,\nkha 6 khitciang khasum khangthei dinghi. Omna pia, An ki\nhuantawmthei hi. Nasep hunpen 10 sung hi in, gimluat cih omlo\nTangvalno khangmoilai te sangin, uhamkhin te adingin lemzaw khatheiding hi.\nAsemnuam taktak te’n 016 293 9027 ah hong zasakpah un.\nLal Than Sian Tuang (Vaivet) palik zumah nihvei ki kanpih\nPopo Steamboat ah ZAM member khat nasep kiguan\nShah Alam Japan Restaurant ah mi 2 nasep kiguan\nPau Kap Langh (Tuitawh) GHKL zato ah ki buaipih\nThang Za Pau (Singgial) Semunyih Camp ah om kikan khiatsak\nLian Sian Mung (Kapteel) Tung Shin zato ah ki buaipih\nPau Tung Thang (MaalSuangzang) Semunyih Camp ah om kikan khiatsak\nLian Sian Muan (Laitui) Pudu ah kiman Dangwangi Lockup ah om buaipih laitak\nJohor Bahru Camp paiding kikhinto\nAbeisa Thupuak ah kong tangko uh ahi Jahor Bahru Camp paidingvai pen thunei te’n phalna hongpialo, Camp khakcip uh ahih manin ki paithei nailo photding hi. Aki paikik theihhunding ciangin ZAM Thupuak ah hongki zasakkik dinghi. Jahor Bahru aom Pakanana Camp ah aomkha sanggam tanau te aomleh Body Number, amin, akhua cihte akician in Sia Tuangpu 016 254 4093 tungah ki piakholthei veve hi.\nPu Thawn Mang (kum 62) in 04 April 2016 ni in hong nusia hi. Pu Thawn Mang pen Rawnceu beh Pu Than Kham leh Pi Ngaih Kim te tapa hi a, hong nusiakhin Pi Ning Go Man ii pasal ahihi. Nu Sung Kip Dim (B.Th) , Pa Thang Ngaih Lian, Pa Pau Suan Thang (B.E), Nu Vung Sian Dim, Lia Van Neih Sui (Malaysia) te’ pianna pa zong ahihi.\nHih ih Pu Thawn Mang pen ZSM member a hihna zui in Zumpi pan hantan theihna ding a kisam khempeuh ki sepsak a, 06-04-2016 ni in EBC- KL pawlpi’ makaih na tawh biakinn ah hehnep hun limtak a kibawl khitciangin Sepang hanmual ah kivui hi. A nutsiat innkuan pih te tawh kibang ZAM zumpi pan in dahpih na I pulak hi. Topa Khasiangtho in a lamdangin hong hehnepna kicing hong piaksak tahen. Amen\nScholarship ki ngen thei\nUNHCR ciaptehna a ngahsa sangnaupangte adingin Scholarship kingen thei hi. Albukhary International University in tukum September a kipan sangnaupang lak kipan ding uh a, sangkahna ding mun pen Alor Setar, Kedah hiding hi. Scholarship a ngahte in omna zong ngah pah ding uh hi. Brickfields Asia College (BAC) inzong sangnaupang la ding uh hi. Application Form na phih nop leh ZAM zumpan hong kihuh thei hi.\nTusung UN Card atuhvai tuamtuam tawh kumpi thunei te lunghimawh mahmah uh ahih manin, UN Card atawi te na ngawnzong thusit tammahmah hi. Tua hi in, ahihtheih leh khuasung vakloh hoihpen hi. Operasi leh kimat kihen cihte omthei kawikawi hi. Operasi panin akiman UN Card tawite kitattheih omlo ahih manin, UN te hong vaihawmsak ngakphot akul zong omhi. Klang Bus, Kota Damasara Bus, Sunway Bus te nawkphatdiak Asia Jaya Station geiteng Highway lamzikpi tungah Lam Block omden ahih manin kidawm mahmah ni.\nThongkia kanpihding leh Camp pan Kawlgam ciahtheih nading cih vaituamtuam te ZAM zumpan in ki vaihawmpih den hi.\nZAM Card tawi Member te kimat kihen atuak na omkhak zenzen uhleh hih anuai Palaai te kiangah hong zasak un\nSia Tuangpu: 016 254 4093 Sia Go Mang 018 202 1216\nNo 1, Jalan Pahang, 2nd Floor/Level 3\nKPJ Healthcare Tawakkal Hospital,\nPhone: 03 9235 5400\nJalan Pudu, 55100 KL (Chan Sow Lin LRT Station gei)\nJalan Pantai, Rharu 59200 Kuala Lumpur\n(Kerinchi LRT Station gei) Phone: 03 9235 5431\nZAM Zumhonhun: Nisim 9am – 5pm\nPrevious: US gamsung khualzinna pawlkhat – 98\nNext: KL Taxi hawlte’n lungphona neileuleu


url: =Laitui maw? Kapteel? A buaipih huai mah ahiam? :: ZOMI DAILY\nposted on 10 June 2018 at 7:54 am UTC+9:30 Lomkholna: News, Paukhatsuan, Zomi\nI theihkhak sun tawm kihawm lehang…\n– India -Myanmar trade route tawh kisai in India in Nagaland, Manipur leh Mizoram gamke 3te tawn in Kawlgam tawh trading route neihding, bawlding a geel uh sawtpi hikhin hi.\n– Manipur tawn a Kawlgam tawh kizopna lampi pen Asian Highway tawh kithuah pah ding hi a, Imphal-Moreh-Tamu-Mandalay ahi hi.\n– Mizoram tawn pen ~ Aizawl-Tuipang-Paletwa- Sittwe hi a, tua lampi in Kaladan gun tawnding ahi hi. Ataktak in hih lampi pen Culcutta/West Bangal pan Mizoram trade route hizaw pian hi. Calcutta pan Assam-Maghalaya-Mizoram tawn a paina sang lam tomzaw leh baihzaw ding ngaihsutna zong hikawm hi. Tua lampi zangkawm in Kawlgamtawh kizopna zong hipah ding hi a, 2 in 1 project kici thei hi. Hih Project ading in India in a beisa kum 4-5 laipek a Rps crore tul 6 val budget a bawlsa uh ahi hi.\nTua kawmkal ah Manipur tawn a Kawlgam tawh kizopna lamdung ah singnuaimi pawl 17 bang (India sung bekbek ah) om ahihman in sumbawlte in sum tampi beilawh uh hi.\nTuahang in Mizoram daihna khit leh Kawlgam Chin State daihna hang in Manipur sang in Aizawl-Kalay lampi pen sumbawlna lam hoihzaw ongsuak hi. Tua ahihman in India in tua lampi (trade route ) ding in project a omhuai hi ci in ngaihsun uh hi.\nTua lampi in 1) Aizawl-Champhai-Tedim-Kalay LEH 2) Aizawl-Champhai-Falam-Kalay ahi hi.\n(A kallak ah Laitui OR Kapteel tawn ding cihbel a thu bulpi hi hetlo hi cih phawk ni ) A thupi ah bel gamsung daihna, safety leh aval a sum kidong beibeh omlo cih ahi hi.\nLampi in koitak tawn ding cih a teel uh ciang… ei’ upmawh thugen leh kitom lingling tepawl bel thu masa ong hi hetlo hi.\nA masa ah… gamsung daihna leh lungmuanna\nA 2na ah … field feasibility survey\nCihte in thu khensatna dictate ding ahi hi.\nMipi in a khatna pen i thupi ngaihsut leh i pankhop theihna thupi pen ahi hi. A nihna pen technical 90% bang hizaw hi. – lamtom, Construction cost tawm cihbek hilo in, highway design a kibawl ciang atawmpen kum 30 pan 50 look ahead tawh technical investigation kibawl ahi hi. Features tampi kingaihsun khawm cihna ahi hi.\nTua ahihman in ei khat le khat kilungsim neihna ding bangmah om hetlo hi.\nActual field investigation report bel ei’ muhtheih hilo ahihman in detail project proposal abawl dingte ( esp. Lambawl dingte, India lam hive maw) khutsung ah khensatna %tampi om ongsuak ding hi. Pau Khat Suan\nPrevious: Malaysia ah kum 17 aphakhin numeikhat asanggam pasal 2 te’n buanhuan\nNext: Vabang in hong len san


url: =Ahun zui-in paizia kikhel toto ~ GS Pau :: ZOMI DAILY\nposted on 12 August 2016 at 3:19 am Lomkholna: Article, GSPau\n1970 kiim pawlin Zogam ah kha khanlawhna hong om ciangin upzia leh sanzia kibat nawnlohna hangin pawl kikhenna hong om kawikawi aa, upna in tanau sung hong khenkham gawp hi.\nHun khat sung teng i omna pawlpi a kibatloh manin unau khat, pata khat takpi na ngawn a kikawm nawnlo, leh lampi-ah i kituak zongin a kihopih nawn ngiatlo na ngawn ki-om mawk hi.\nPawlkhat bangin i pianna i nu i pa leh i pianpih sanggamte sangin i pawlpi kibatpih midang khat peuh kineek ngaih zaw mawk hi. Pawlpi dang-a om i tanaute a ci a lu uh a na zongin kiveh ngiatlo a, haksatna khatpeuh a tuak uh zongin kiawlmawh lua lo mawk hi.\nI bangkua sungah I pawlpi thu kinei sak a, u leh naute pen leengla dan khat in kikoih dak mawk hi. Pawlkhat bangin hih dan pen piangthak vai dan khat leh Pasian in zong hong pakta dingdan khatin kingaihsun lai hi.\nAhizongin khalam ah i picin’ zawk deuh ciang leh i khuamuh zia khat hong taangzai zawk ciangin u leh nau tawh kizop kikna khat hong om thei hi.\nA beisa hun khat lai-in pawlpi khat peuhah i lut ding ciangin tu a pawlpi upzia leh san’zia kikan masa phot teekteek a, ei’ upzia leh san’zia tawh a kituah leh bek, tua pawlpi ah kilut pan hi. Pawlpi sungah upzia leh san’zia kikhat teng kiom khawm ahih manin minam kim, beh namkim, pau namkim ki-om hi.\nSawltakte’ hun lai mah bangin pawlpi sungah ki-itna leh kikhualna om a, unau khat taktak mah kibang hi. Pawlpi sungah ki-itna om ahih manin thu kigen khempeuh thakingah khin pah lel a, la kisa khempeuh zong hong ngaihkhin pah lel hi. Mikhempeuh in pawlpi sung nuam kisa ciat a, kikhop ding kal bang kingaklah thei mahmah hi.\nAhi zongin kitua ci paisuak den zolo a, paizia khat hong kikhel leuleu hi. Hun khat a kipan pawlpi khatpeuh ah a kilut ciangin upzia leh san’zia cihte kithupi ngaihsun nawnlo a, a tanau vai tawh kilut zaw ta hi.\nUpzia leh san’zia a thupi sak kankante bang mihai dan khat in kingaihsun phialta hi. A behbeh, a bawngbawng in pawlpi sungah ki-om hi. Pawlpi pen ei’ aituam neihsa dan khat in kingaihsun a midangte hong innteek khat ding bang kiphal phalo lai hi.\nPawlpi sungah inngua leh gamgua ki-omsak a, inngua teng i kituam et, i kituam angvan, i kituam hamphat lunglung se hi. Ei’ ngah hamphatna bang lian, midang khat in a ngah khak ding kihaza vilvel hi. Nahoih khat peuh a kisem phial zong in ei’ makaihna leh ei’ vaihawmna ahih kei nak leh kikhaktan pah lianlian hi. A thu kienlo- in, a mi vive ki-enzaw ta hi.\nAhi zongin hih dan paizia pen sawtpi hong kikhomlo ding a, mailam hun khat peuh ciangin paizia ahoih zaw khat hong piang dingin i lam en hi. GS Pau\nPrevious: Nu Piang Ngain Don vaitawh mithat in aki ngawhnu pasal zong thusit thuakding\nNext: Lawigiat piannathu ~ Pu Zel Khup


url: =Malaysia, PJ sungah mawtawhawl khat ii agitlohdan Viral Video :: ZOMI DAILY\nposted on 10 March 2018 at 11:19 pm Lomkholna: Malaysia, News, Sawltak, World\nMalaysia, Petaling Jaya sungah Thursday nitaklam in mawtawhawl khat ii agitlohzia akimuthei Video khat Social Media ah ki thehzakgawp hi. Tua mawtawhawl khatpa ii gamtatna pen gitloh zawhthawh gamtatna “Road Bully” kici hi.\nBuaina apianna munpen Jalan PJU5/10 sung aom One-way lamneu khattung ah hi a, Thursday nitaklam 10:57pm hunpawl in thupiang ahihi. Tua buaina apianlaitak agei ah amukha te’n Video zaihkha uh a, tua Video te Social Media tungah aki thehzak, Viral Video asuak ahihi.\nTua Video sungah Mercedes Benz mawtaw avomkhat One-way lampi tungah lehlut mawk hi. Tua Mercedes Benz pen lampi akhial himahleh kileh kikding cih omlo in, amailian ah akituahpih Perodua Bezza tawh ki bingphut sawmmawk hi. Mercedes Benz akhialzaw hinapi in, amah lampi aki otding lunggulh in amaimei bang kapsakgawp hi.\nPerodua Bezza pen anungkinsawm hangin One-way lampineu khat himawk ahih manin, anungah mawtaw tampi kigual deudau a, nunkin theinawnlo hi. Tuabangin anunkinsak lohciangin amai panin Mercedes Benz in phusuksak a, Perodua Bezza ii Bumper teng taihsak hi.\nVideo: Mercedes Benz road bully creates havoc in PJ; video goes viral\nTuaciangin agei ah anne in aom mipi tezong dinkhia in, enkhia ngeingai uhhi. Mercedes Benz hawlpa akhial hi, hihpen One-way hi, Police te sam un ci’n ki awng ngeingai hi. Tua Mercedes Benz pen Glass khempeuh avekin aomcip Dark-tinted Windows ahih manin, asungah kuatung cihpen kimutheilo sawnsawn hi.\nTua Perodua Bezza mawtaw ahawlpa in azingciang hihvaitawh kisai in Kota Damansara Police Station ah Report bawlpah kici hi.\nPetaling Jaya district police chief Assistant Commissioner Mohd Zani Che Sin in agenkhiatna ah tua Perodua Bezza mawtaw ahawlpa pen kum 26 aphakhin khat hi a, Melaka panin Kuala Lumpur ah ahawhpak cihi.\nMore: US ah kum 10 aphapan sangnaupang numeikhat simmawhbawlna thuaklah in ki guiawk\nMercedes Benz mawtaw ahawlpa pen kimanthei nailo in, kizonsan hi. Ahi zongin tuapa pen “Section 427 of the Penal Code for committing mischief” cihleh “Section 42 of the Road Transport Act 1982 for reckless and dangerous driving” cih thukhun 2 palsat ahih manin, tuatetawh thu kibawlding hi ci’n Police te’n genkhia hi. Mercedes Benz mawtaw hawlpen kua himawkding hiam, palik ulian te tanau khawngmah hizelhiam, gitlohdan zong atuamtuam….. Sawltak #zomidaily\nPrevious: Mailam Chin National Day or Zomi Nam Ni ih bawlciang\nNext: Zomite leh leitung khuahun luanzia kizopna (Globalization) ~ Khup Lian Thang


url: =Martin Luther le Protestant Langpatna « Nikonghong\nHome » Biakna » Martin Luther le Protestant Langpatna\nMartin Luther le Protestant Langpatna\nMartin Luther (1483-1546) sia Roman Catholic phungyi khat hi aa, Protestant upna kipat natu lam a hong phit belpa ahi hi. Ama hu in Christian taangthu bek hi ngawl, leitung taangthu ngangawn kilai tham hi.\nMartin Luther sia Germany ngam, Eisleben khua ah 1483 kum in suak hi. A pa ii hanthotna taw law sin tu in kipan ngei hi. Ahihang a man dong kaa ngawl in RC sung biakna sang tum aa, 1512 kum ciang University of Wittenberg pan Doctor of Theology degree nga hi. Pathian thu um mama ahikom Lai Thiangtho sung aki hil bang in ahitheiza ngamta in nungta hi. Ama ngaisutna ah, kei bang lalel khangno khat zong Pathian thu hizata zui tu hanciam in nungta ci leang, keima tung sia om, RC biakna sung ulian tam mama te sia thupi mama ta, Pathian thu sung ah hanciam tu, thuman thutang taw nungta tu ci in ummawcip lel hi, muangcip lel hi, ci hi. Hitana, khat vavei tungsia pan thu hong pai te pawl khat sia pha sa ngawl, lungkim ngawl ahihang, adangte bangma nialkik ngei ngawl hi.\nAhihang 1510 kum ciang in RC te zumpi omna Rome khua a pai ciang in a upna le, a muna kibang ngawl hi. RC phungyi ama tungsia tam mama sia ama ngaisut bang hi ngawl in mihing thathongte taw bangma kilamdang ngawl in a om uh lam mu aa, lamdang sa in linglawng ngawp hi.\nA lungkim thei ngawl belna hong kipatna in, indulgence vai ahi hi. Indulgence ci ciang maw maisakna lai ahi hi. Ei Tapidaw te ii upna bang hi le, maw maina sia Topa Jesu bek in hong pia thei aa, leitung mihing khat papo in hong pia thei ngawl hi. Tua hun lai in RC phungyi te in mihingte sia a mawna pulaak in hipo le, maw maisakna lai (indulgence) pia aa, tua maw neipa in zong a mawna kimai sakzo ci in kingaisun hi. Tua maw maisakna lai (indulgence) a nga natu in phungyi te sum pia uh hi. Mihing tam mama in a mawna uh pan suakta nuam uh ahikom, sum pia in phungyi te tungpan maw mai sakna lai (indulgence) sum taw lei ci leang kikhial ngawl tu hi.\nRC te in indulgence pan sum tam mama nga ahikom, tua sum taw RC biakinn lian tam mama hong sa hi. 1516 kum in Rome khua ah St.Peter Basilica pui sak natu sum tam mam kisamh ahikom, Johann Tetzel aki ci phungyi khat sia Germany ngam ah indulgence zuak tu in Rome pan kipai sak hi.\nThe Ninety Five Theses kibelna All Saints' Church bangkua\nOctober 31, 1571 ni ciang in Martin Luther in maw maisakna lai (indulgence) zuakna taw kisai man a sak ngawlna le “Disputation of Martin Luther on the Power and Efficacy of Indulgences,” ci in min a piak lai khat at aa “The Ninety five Theses” ci in ih heak tua lai sia Wittenberg khua “All Saints’ Church” bangkua tung ah bel hi. Tua hun lai tak in Europe ah lai meakna (offset) a pian zawk bek hun hi aa, Martin Luther in tua lai sia lai meakna set taw meak in mun theampo ah puak kakoia hi.\nMihing tam pi te in, Pope ii, khut nuai ah om kul ngawl, RC phungyi te thu zong ngai siat kul ngawl hi, Lai Thiangtho ii hong hil babang nuntak tu hi ci in ngaisutna thak hong nei uh hi. Martin Luther zong thusit thuak in, doi mangpa mihing ci in mawsiat aa RC sung pan kihawl khia hi.\nTua hun lai doi mangpa mihing hi ci in RC zumpi pan aki mawsiat mihing peuma sia mei taw haal lupna thuak sak hi. Martin Luther zong mei taw haal lup natu RC zumpi pan thu suak zo himakale, Germany ngam mipi a tam zaw le, Germany kumpi meal heak sung ulian te in Rome RC zumpi te ii power langpan nuam, ni nuam ngawl ahikom, mei taw haal lup na thuak ngawl ahi hi.\nMartin Luther ii Protestant Langpatna huvau in tu ni leitung ah phat tuamna tam mama ih nga bangma, tha siatna, ngal kidona zong nasia tak in na piang ngei hi. Kum 30 ngaal (Thirty years war) ci in Europe ah ngaal lian mama khat sia protestant te le RC te kilaklaw piang aa, protestant langpatna pan hong piang ngaal ahi hi. 1618 pan 1648 dong kido in mihing 8,000,000 vaal thi hi.\nKum 30 ngaal\nLangpatna = Revolution\nBy thawngno in Biakna on December 5, 2011 .\n← Leitung Bup Syate Ni (World Teachers’ day)\tNaypidaw Leinuai Meileang Vawt Tu →


url: =Zangkong Nungakte’ Zia Pawlkhat :: ZOMI DAILY\nposted on 7 January 2018 at 3:14 pm Lomkholna: Myanmar, News, Thangboi\nZangkong pen mi namkim omna khuapi mahmah khat ahihna tawh kizui in Zangkong Nungakte’ pimuh mite kuate hiam cih tawm suut ni e maw.( Zomi nungakte bel hih lak ah kihello hi.)\n1. Na phone handset, na khedap, na nai leh na puansilhte hong en masa ding uh hi.\n– Na handset pen atawmpen Iphone bang hileh hong maitai pah uh hi. A zenzen in na handset pen Vertu khawng ahih mawk leh bel adang bangmah etkul lo-in lai a ongpah na hi hi. (Zomite bel Vertu nangawn a tawizo omnai khang e maw)\n– Na nai, na khedap, na puante zong a et phet un “Hihpa bang ciang hiam” cih pen hem theih pah lel uh hi.\n2. Na mawtaw hong en ding uh hi\n– Japan mawtaw khawng Korea mawtaw khawng ahih leh “Hih pa hau lua nai ken cei” cipah uh hi. German mawtaw khawng American mawtaw khawng ahih leh bel nang tawh ki meltheih nading ong vaihawm pah ding uh hi. A zenzen in na mawtaw pen mawtaw tai kidemna a kizangte (ျပိဳင္ကား) ahih khak leh bel na gei a tunuam kituh ding uh hi.\n3. Night club (tuhun teh Bar cizaw ta uh) ah na lut leh na zunek nam hong en masa ding uh hi. A tamman pawl ahih kei leh bel hong neh hetlo ding uh hi. Zu gina na nezo kei zong in music tawh kituak in na lam theih lian leh bel hong pimuh mahmah ding uh hi. Gtn in Foxtrot music ong kihon leh foxtrot lam a lam pah ding. Cha Cha ong kihon leh Cha Cha lam a lampah lian ding. Tua hileh bel adang teng ah mat bem nangah zong in hong pimuh mahmah ding uh hi.\n4. Na gimnam hong diik ding uh hi. A tung a khempeuh na ong zong in na gimnam hoihtak hong diik lai ding uh hi. Na tui namtui (perfume) zat pen agim azak phet un atam mante maw atawm mante cih thei mahmah uh hi.\nHih thute pen tuma kum 10 val lai pek pan ka kan tohtoh ka tuahkhak, ka muhkhak leh ka zakkhakte sung pan tawm kong suut hi.\nZomite hi kisa baih lua ih hih man a tawm ih kiphawk tuam khak leh cihna tawh kong gelh hi. Zangkong ah leitung nopsakna lam tawh kisai a omlo omlo hi. Tua khempeuh ataisan zo ding in Pasian in tha hong guan khin ahih man a genkik ngam ka hi hi. Gen khialh a om leh ngai dam.\nDeihsakna bek tawh\nPrevious: Itna leh Deihsakna tawh Thuhilhna zui in kithawi ni\nNext: Tuhun tukhang leh tuni a Zomi\nKhuaimeivak nih ~ Lian Tuang


url: =Kidemna & Kilawmtakna (Championship or Fellowship)\nLamdang thulakpa, vanglian, tawntung nopsakna kumpipa Pasian in leitung apiansak cilin, leitung mihingte' khuasakzia dingin, lampi tuamtuam ngaihsutsak in khunsak hi. Tua sungah kidemna leh kilawmtakna pen alotheilo dingin, nagel hi. Tuaziak in, khua level, Township level, District level, State level, gamkhat level cih bangin, Human Society ah kilawmtakna leh kidemna pen ahun leh athu zui-in, kinei den hi.\nKilawmtakna hoihpen in kidemna ahihi. Ahi zongin, tua kidem nopna lungtang pen hazatna ah virus lutsak loh ding kisam hi. Nalelh leh hongzote lungdampih inla, nazawh leh honglelte thapia inla, makaih in.\nDemna omlo in, gualzawhna kingah ngeilo a, lelhna omlo in picinna kingah ngeilo hi. Gualzawhna icih pen guallelhna panin hongphulkhia ciktui tawh kibanga, guahzuk hunsung hawkguam sunga san zaizai lianga luang hawktui hilo hi. Guallelh siamte leh gualzawh siamte pen Leitung azo Topa Jesu nungzui siamte ahihi.


url: =Deih napi Von A Tawizo Nailo Nupate’ Theihhuai Pawlkhat (Sex Education). - Laibu Saal\nHome > Thuluui/Articles > Deih napi Von A Tawizo Nailo Nupate’ Theihhuai Pawlkhat (Sex Education).\nDeih napi Von A Tawizo Nailo Nupate’ Theihhuai Pawlkhat (Sex Education).\nDeih napi Von A Tawizo Nailo Nupate’ Theihhuai Pawlkhat.\nNupa kiten zawh sawtpian ta, Ta neih hun napi na neih nai kei uh leh a hun cing ciang nei lel na ve hang ci-in hun sawt tohtoh lo-in ahang kantel pah ding thupi hi. Ta neih theihlohna ahang thei pah in a ki sam bangin gamta pah Nupa te-in Ta deih napi ngah nading a hanciamlo, ki lak ding khawng a zum, a mau thu aa a hanciam tawm Nupa te sang Taneih nading lametna tamzaw pek hi. A thei Siavuan, Siamah te tawh a kilak te lak pan a lang bangin ta nei thei uh hi ki ci hi.\nA thei Siavuan, Siamahte tawh a kikup huai Nupate\n- Nupa ki ten zawh kum khat bang cingta aa ta nei nailote,\n- Na zi’kum kum (30) val khinin kum lang sungbang taneih theih nading hanciam napi a nei zo nailo Nupate,\n- Na zi’Numei ngeina niinpai hun a manlo thei den zeel ahih leh Ta neih theih lohna pen Pasal hang (40%) in hi thei hi.\n- Pasal’buatui sungah lungno hoih(sperm) a phazah, a mal a tawm hang(Low sperm count)\n- Pasal’buatui sungah lungno hoih a kicingin om napi tua lungnote a hatloh hang(Poor sperm motility)\n- Pasal’buatui sungaa lungno hoihte a ngeina daan(pong man) in a cidam loh hang (Malformed sperm)\n- Lungno hoihte a omna pan hong paikhiat theih nading mun a kikhak man(Blocked Sperm Ducts)\nTa neih theihlohna pen Pasal hang a hih theih mah bangin Numei hang zong (40%) in hi thei hi.\n- Niin pai hin manloh hang(Irregular ovulation)\n- Numei sungah aom lungno hoih (Ovum) hong paikhiat nading lampi kikhak hang(Block fallopian tubes)\n- Numei naubu(Uterus) leh naubu’naubu gong(Cervix) a ngeina(pong man) daan in a cidam loh hang(Abnormalities in the cervix or uterus)\nAdang (20%) bel tu ciang dong a hang ki thei nailo hi.\nTaneih theih nadingin a theih huai leh a zuih huai thu tuamtuamte\n- Nupa omkhop hun ding telsiam kul hi.\nNumei’lungno a nuai lam hong tuak laitak in omkhawm leeng Pasal’lungno hoih tawh a ki muh theih nading hun hoih khat hi.\nA. Numei’lungno hoih a nuai lam hong tuak hun koici theih ding\n1. Nisim zingsang na thawh tuung bangmah nasep ma-in na pumpi lumna (Body Temperature) teh in. A phazah lian ki ciantak in ciamteh den in. Numei’ lungno hoih hong tuaksuk ciangin na pumpi’lumna tawm hong khang ding hi. Tua hun laitak pen ta neih nading in Nu leh Pa omkhop ding a hoihpen hun ahi hi.\n2. Zun pan zong ki thei thei hi. Numei’lungno hoih hong tuaksuk laitak in zun sungaa LDH hormone hong tam hi. A theite tehsak lecin hun hoih ki thei thei ding hi.\nB. Zatui tuamtuam(Fertility Drugs) zong ki ne thei hi.\nA zenzen in Siavuante in Numei’ lungno hoih a neilo in hong ngaihsut uh leh a ki zang pen zatui in Clomiphene Citrate hi. Clomid leh Serophene cin zong ki sam hi. A man zong tamlo aa thupi mah mah hi. Tua zatui a nete lak pan a lang bangin nau nei pah hi. Tua zatui pen kha thum sung bang ne ding ki sam hi. Clomid zatui neleng nau peng ki nei thei deuh hi.\nC. Zatui(Injectable hormones) zong ki sun thei hi.\nA tung aa zatui kha guk sung bang ne-in ta na neih nai kei uh leh zatui ki sun thei hi. Sut zatui nam tuamtuam om hi. Hih zatui sutna tawh zong ta ki nei thei hi. Tapeng zong ki ngah nuam deuh hi.\nD. Naubu lampi ki at thei hi. (Surgery for Blocked Fallopian Tubes)\nA hang a tuamtuam hangin naubu lampi ki khak in lungno hoih a tuak suk theilote hih ki atna tawh ki bawl thei hi.\nE. Pasal’lungno hoih Numei’ naubu sung ah ki koih thei hi.\nHih daan pen tu hun in ki zatna hong tam mahmah ta hi.Pasal’lungno hoih pen Numei’lungno hoih a nuai lam hong tuak hun lianin ki gawm tuah sakna ahi hi. Pasal’lungno pen numei’lungno tawh ki muh nading hong baih sak mahmah aa ta neih theihna a manpha mahmah khat ahi hi.\nF. Midang pasal in a piakkhiat lungno hoih pen na Zi’ nau bu ah ki koih thei hi.\nHih pen a pasal in a cidam, a hat lungno hoih a neih vet kei leh bek ki zang hi. Hih tawh bawl ma in limtak in Nupa,innkuan ki thukimna bawl masak kul hi. Midang pasal khat in a deih, a ki samte ading a piak khiat lungno hoih pen numei’naubu sung ah numei’ lungno a nuai lam a tuaksuk hunlian in gawmkhopna ahi hi.\nG. A pua ah Pasal’ lungno hoih leh numei’ lungno hoih gawmtuah photin gawmtuah khitsa pen naubu sung ah ki koih thei hi.\nHih pen adangte tawh a ki ngahloh hun ciang a ki zangthei hi aa sum bei zong tam mahmah hi.\nH. Midang numei lungno hoih leh na pasal ‘lungno hoih a pua ah gawm tuah photin na zi’ naubu sungah ki koih thei hi.\nHih pen na Zi kum (40) a val leh a hi zong, na zi’lungno hoih a cidam kei leh ahi zong, den aa adang tuamtuam te tawh a ki ngah kei leh ki zang thei hi.\nI. Midang numei’ naubu kawm\nHih pen naubu cidamlo te ading ki zangthei hi.\nJ. Zatep khawl in, nek leh dawn tha om na dingin ne in.\nK. Adang bawl daan tuamtuam zong omlai aa , atawpna ah bangdaan bangdaan hanciam ta le uh cin hong piang kei leh midang’ tate kepsak ding ahi zong, tagah te kepsakna tawh Nu leh Pa dinmun ki ngah thei veve hi.\nDeihsakna tawh ,\nU Tin Swe\nCidamna Sex Education Thuluui/Articles\nItem Reviewed: Deih napi Von A Tawizo Nailo Nupate’ Theihhuai Pawlkhat (Sex Education). Description: Rating: 5 Reviewed By: Cinpu Zomi


url: =Cancer Natna Leh Leitung mite’ Mailam. Agelh - Suumpi - Laibu Saal\nHome > Thuluui/Articles > Cancer Natna Leh Leitung mite’ Mailam. Agelh - Suumpi\nCancer Natna Leh Leitung mite’ Mailam. Agelh - Suumpi\nAgelh - Suumpi\nBritish gam, Liverpool University a mipil mahmah Prof. Richard Home in leitung ah a lamdang natna tuam tuam hong piangin, a omsa natna te zong pung semsem/pung hanhan mai hi. Khua hun kisia a, mihing nuntak ki lam dang sak pen, Carbon dioxide(meikhu/huih nin) hang hi lo zaw a, leitung mahmah teek ta in a thazaw ta hi. A ma thahatna pi ahi siikhuup lampi( Magnetic Fields/ Earth's magnetic field (also known as the geomagnetic field)) pen kum khat in 15% bang kiam ahih manin tua in ni pan hong pai a lauhuai mahmah radio-activity(cosmic rays) zong dal zolo semsem ahih manin cancer nam tuamtuam hong piang hi zaw ci bilbel hi. Hih thu muh khiatna pen Holland gam a mipil hontang khat in zong, “Man mah hi” ci hiau uh hi.\nTua a hih manin natna damna dingin zatui lamte sangin setlam/datlam mipil(Scientist) te din mun thupisak zaw ta hi. Zomi khangno mipil te aw, cancer natna damsak thei zatui hong kankhia un. Thungen in hanciam le hang a, mu khia zenzen tana le hang pen mikhat guak/kia bek in zong Zogam paallun sak zo pah ding hi hangh.\nLeitung kiimkot a kigan siikhuup dat/tha hatna(geomagnetic power) pen a dimkik sak na ding datmeitang leh datkhau bawlhak mahmah ding hi. Mihing in bawl mah leh zong ki datlaih( shock/ဓာတ္လုိက္) ding a, leitung kaang tum veve ding hi. Pasian bawlsa siikhup tha in mihing te datlaih sak lo in, a lungtang sihui leh sisan te thapia zaw bilbel hi. A bawlpa in hun sa a hih manh in, tomkaal leitung hong bei leh cancer natna zong kisam hamtang nawnlo in a vekin hih lei tung i nusia ding hi. Tua hun ciangin vantungah munkip I neih ding thupi mahmah hi.\nItem Reviewed: Cancer Natna Leh Leitung mite’ Mailam. Agelh - Suumpi Description: Rating: 5 Reviewed By: Cinpu Zomi


url: =Zeisu in Sabbath ni Palsat takpi hiam? - Zomi Adventist Innkuan\nDotna : Sia aw, Zeisu leh a Nungzuite in Sabbath ni a tan lohzia uh Matthew 12 ah kimu thei hi. Matthew 12:1 -8, ah Sabbath ni in mangbuh mun kantan in apai lai un a nungzuite in buhvui zuut uh a, Farisse te in zong Sabbath ni in tuabang a gamtat ding na deih hetlo hilo maw mate sia? Tua ban ah Matthew 12:12-13 ih et ciangin Sabbath ni in damlo dam sakna hangin Farisai te in zong mawhsak mah mah hi. Tua thute nong hilh thei diam??\nDawnna: Hih tak ah Zeisu leh a nungzuite zaanglo ( Buh cinna lo) kantan in a paina uhpen anla ding apai uh hilo hi. Mattehw 12:9 ah sim suak leng, tua mun kan tan in kikhopna mun (Biakinn) ah a lut uh hi na ci hi. Tua a hih manin amaute kikhawm ding in a pai uh a hi hi. Tua hun lai a Palestine gam omzia en pak leng, zaang gam khuata ahih manin a inn te-uh pen buhciinna(lo) mun tawh kizom hi. Tua a hih manin Zeisu leh a nungzuite a galkhat ah om biak inn ah Sabbath ni kikhawm ding in apai kawm un , a ommawh nung zui pawlkhat in ( ci maini ih teltheih na dingin) buhvuite pen na zut in nuai siang in na baak (ne) uh hi. Hih bangin buhcinna mun kan tanin a nungzuite in buhvui a zutna hangun, nungzuite in Sabbath thukham a palsat hilo uh hi. A hangin Pasian Thukham sawm leh Moses thukhamte ah Sabbath ni in buhvui zuut lo ding cih thukham na om lo hi. Rom 4:15 ah, “Thukham om lohna ah tatkhialhna zong om lo hi”, na ci hi. Tua a hih manin Pharisee ten Zeisu pen a sepkhialna zongin tua tawh amah mat na sawm in thangsiah tawntung uh hi. Pasian thukham leh Moses thukhamte a palsatna muzo lo uh ahih manin, amaute bawltawm thukham, apupate thuvaikhakte thusimlo in palsat hi cih tawh mitsiat sak na sawm uh hi.\nKhat vei Pharise te in Zeisu kiang ah, “ Na nungzuite in an nek ding ciangin khut sil lo hi”, “tanglai thukhun palsat uh hi” na ci uh hi. Hih thu zong Pasian thukham leh Moses thukham ah om lo, amaute phuahtawm thukham tawh na tehbawl uh hi. ‘Sabbath ni a buhvui a zuut’ pen ‘Sabbath ni a anla’ in na ngawh uh a, buh vuizuut sa ‘mangbuh a khut uh tawh a nuai siang’ uh pen ‘Sabbath ni in ansu’ in na ngawh lai lai uh hi. Tua bangin in Sabbath palsat in na ngawh uh hi.\nTua ban ah Thukham ah zong a om lo, a pupa te thukhun ah zong a om lo, ‘a si ding liang ahih kei nak leh Sabbath ni in zatui kibawl lo ding, zatui zong piak loh ding’ cih thukhunte na bawltawm uha, ‘zatui tawh bawl nuam ahih leh a nathei pen penin bawl vet ding hi’ cih peuh na phuaktawm uh hi. Tua bangin thukham tampi na nei uh a hih manin, Tua Sabbath ni in zong cina a na mah mah zong ahi lo, a khutkhe a tang theilo te adam sak zong pen amau bawltawm thukham tawh ateh uh cingin Sabbath thukham palsat in na ngawh uha, tua a ngawh man un Sabbath palsat hi cihna hilo in , Sabbath ni in buhvui azutna hang leh damlo adamsakna hangin Sabbath thukham a palsatna khat zong omlo hi.\nMoses thukham ah zong midangte buh cinna mun a pai khat pen buhvui khiak na phal hi. Thuhilh kikna Deut 23:25 ah, “Na vengte buhmun ah na pai ciangin a vui na zuut/ khiak thei ding uh a, a hihhangin phiau tawh na at kei ding uh hi” na ci hi. Tua a hih manin, Sabbath ni abuhvui zuut pen Pasian Thukham leh Moses thukham tawh teh mah lengzong apalsat na uh om kiuh keuh lo hi. A hih hangin amaute bawltawm thukham (Thalmut a kici a pupate thukham) tawh a teh uh ciangin thukham palsat in na ciamteh uh hi. Tua a hih manin Zeisu in zong, “ Pharisete amaute bawltawm thukham athupi sak luat manin mihing nuntakna sangin Sabbath a thupisak zawkna te deih loin, Sabbath pen mihingte a om manin a om hizaw a, mihingte pen Sabbath a dingin kibawl hilo a, Sabbath pen mihingte a dingin a kibawl hizaw hi, a hih l\neh Sabbath ni in na tuuno khat dum sung ah kia leh kua in honkhia lo ding na hi uh hiam? Tua a hih manin tuuno khat sangin mihing nuntakna in manpha zaw a , Sabbath ni himah leh a damlo a dam nuam mikhat pen ih damask ding kisam hi. Sabbath ni ni cina kidam sak thei hi” ci in, Pharisete thu na hilh hi.\nTua bangin Zeisu leh a nungzuite in buhlei a kan tanna hang leh damlo a damsakna hangin Sabbath pen palsat hi cihna thu hilo in, Pharisete Sabbath zatdan leh tandan a maanlo te pen mawhsak a , puahphatsak sawm a, “Keimah in Sabbath a bawlpa , Sabbath’ Topa ka hi hi, ka siangtho sak bang in na siangtho sak un” aci na hi zaw hi.\nPrev post Zingsol- Lucifer Kiatna-1\nNext post Zingsol- Lucifer Kiatna-2